Zavod za pastoralno dejavnost Pridi.com

Sveti Tomaž Becket: Že 3 leta po smrti razglašen za svetnika
2027-12-29
Sveti Tomaž Becket je bil nadškof škofije v Canterburyju in mučenec. Že tri leta po smrti je bil uradno razglašen za svetnika. Kmalu po njegovi smrti so v Angliji romanja na njegov grob postala tako množična kot romanja na Jakobov grob v Santiago de Compostela.

Iz življenja …
Rojen je bil leta 1118 v Londonu. Pravo je študiral na različnih šolah. Postal je arhidiakon v Oxfordu, Parizu, Bologni in Canterburyju. Leta 1155 je postal kancler mladega angleškega kralja Henrika II. in s tem zelo vpliven človek v Angliji. Tomaž je bil kralju vseskozi naklonjen, tudi na škodo Cerkve. Kralj je želel svojega prijatelja in sodelavca povišati. Tako je Tomaž postal leta 1162 canterburyjski škof. Tomaž je kralja obvestil: »Naše dosedanje veliko prijateljstvo se bo spremenilo v veliko sovraštvo. Vem, da boste od mene kot nadškofa zahtevali tudi tisto, česar v imenu vesti ne bom mogel storiti. Že doslej ste si prisvojili številne cerkvene pravice.« To je bilo neke vrste »spreobrnjenje« v njegovem življenju, zaradi česar je moral za šest let v izgnanstvo v Francijo.
Po njegovi vrnitvi je sicer prišlo do formalne sprave, a kraljevi možje so ga 29. decembra 1170 v stolnici ubili z mečem.
Papež Aleksander III. je sv. Tomaža Becketa razglasil za svetnika že tri leta po smrti. In kralj Henrik II. se je mu je moral pokloniti.

Zavetnik
Sveti Tomaž Becket je zavetnik klerikov.

Upodobitve
Upodabljajo ga kot nadškofa s palijem in knjigo, palmo mučeništva, mečem, modelom cerkve, škofovsko palico.

Gradiva:

Sv. Tomaž Becket (v ang.) – 4:08 min: https://www.youtube.com/watch?v=hbtP6JttnyI

Pripravila: dr. Brigita R. Perše

Nedolžni otročiči: Temna stran božiča
2027-12-28
Le nekaj dni po božiču obhajamo praznik nedolžnih betlehemskih otrok, ki jih je dal pomoriti kralj Herod v upanju, da bo ubil tudi novorojenega Jezusa.
Nedolžni otročiči so temna stran božiča, v senci veselja. Še preden so spregovorili, so že dali svoje življenje za novorojenega Mesija.
Kajti – ko tiran Herod od treh modrih in svojih svetovalcev izve, da se je v Izraelu rodil novi judovski Kralj, se ustraši za prestol in da v Betlehemu in njegovi okolici pobiti vse dečke do drugega leta starosti. Ker je bil Betlehem majhen kraj, predvidevajo, da jih je bilo ubitih verjetno okrog dvajset; čeprav izročilo govori o tisočih.

Sveto pismo poroča, da so modri z Vzhoda za zvezdo prišli v Jeruzalem. Tu so vznemirili kralja Heroda z vprašanjem po novorojenem judovskem kralju, Mesiji, ki ga je judovsko ljudstvo pričakovalo. Herod, ki sam ni bil Jud, in je iz želje po oblasti dal ubil celo lastna sinova, ženo in brata, ga je seveda takoj sklenil umoriti. Zato je modrim naročil, naj mu nazaj grede iz Betlehema pridejo poročati o njem, češ da bi se mu tudi sam šel poklonit. Modri pa so se opomnjeni v sanjah vrnili po drugi poti. Ko je Herod sprevidel, da jih ne bo, je dal v Betlehemu in okolici pomoriti vse dečke, dvoletne in mlajše, misleč, da bo med njimi tudi Jezus – »novorojeni judovski kralj«.

Betlehemski otroci so bili dejansko umorjeni zaradi Kristusa. Čeprav takšne smrti niso sprejeli nase zavestno (za mučeništvo v pravem pomenu je to potrebno), jih je Cerkev že zgodaj častila kot prave mučence. V molitvenem bogoslužju jih Cerkev slavi:
“Za Kristusa umrli so,
nedolžni so prišli v nebo.
Zdaj v slavi se radujejo,
med angeli prepevajo …”

Giotto, pomor nedolžnih otrok, freska v Scrovegni Chapel, Padova, Italija, 1303-1305

»Beg v Egipt in pokol nedolžnih otrok razkrivata odpor teme zoper svetlobo: ‘V svojo lastnino je prišla, a njeni je niso sprejeli’ (Jn 1,11). Vse Kristusovo življenje je bilo v znamenju preganjanja. Skupaj z njim bodo deležni preganjanja njegovi.« (KKC 530)

Upodobitve
Pomor nedolžnih otrok v Betlehemu in njegovi okolici je zelo pogosto upodobljen motiv.

Zavetniki
Nedolžni otročiči so zavetniki otrok in sirotišnic. Zadnje čase se tega dne še posebej spominjamo vseh splavljenih otrok.
Po novih raziskavah se je Jezus rodil pet let prej, kot je bilo izračunano v srednjem veku.

Običaji
S praznikom sv. nedolžnih otrok je poznan običaj tepežkanje. Danes so tepežkarji otroci, ki vzamejo v roke leskove šibe in gredo po vasi tepežkat od hiše do hiše. Najprej jih s šibo dobita oče in mati, da bi bila zdrava. Medtem ko otroci s šibo tepejo odrasle, recitirajo različne pesmi. To noč nobena vrata v vasi niso smela biti zaprta. Če bi kje ta dan tepežkarjem ne odprli vrat, bi jim v prihodnjem letu celo leto sreča odšla stran. Toda prvotno niso tepli otroci, ampak fantje oziroma možje in sicer dekleta ter mlade žene. Udarci s šibo na ta dan so prinašali blagoslov in rodnost, zato so jih dekleta potrpežljivo in voljno prenašale.

Molimo
Nebeški Oče,
nedolžni otroci ne niso proslavili z besedo,
ampak s smrtjo.
Naj vero, ki jo izpovedujemo,
izpričujemo z zglednim življenjem. Amen.

V osebni premislek
V človeku se vselej borita dva kralja: Jezus in kruti »Herod«. To je boj med ponižnostjo in napuhom, med dobrim in zlom, ljubeznijo in sebičnostjo … Vsak se kdaj pa kdaj sreča s svojim Herodom in tedaj preživlja težke trenutke …

Gradiva:

TEPEŽKANJE – prikaz običajev na ta dan (v slov.) – 1:29 min

Dokumentarni FILM o Herodu in pomoru betlehemskih otrok (v ang.) – 14:58 min

Drugi svetniki dneva:

Gašper del Bufalo, misijonar
Katarina Volpicelli, redovna ustanoviteljica

Pripravila: dr. Brigita R. Perše

Sveti Janez Evangelist: Zavetnik prijateljstva
2027-12-27
Janez Evangelist je bil najmlajši med apostoli in učenec, ki ga je Jezus ljubil. Edini od apostolov je svojega Učitelja spremljal tudi pod križem. Tu mu je Jezus izročil Marijo za mater.
Napisal je svetopisemske knjige: Janezov evangelij, tri pisma in Razodetje.

Iz življenja …
Apostol Janez prihaja iz ribiške družine v Betsaidi (v današnji Siriji). Najprej je bil učenec sv. Janeza Krstnika, potem pa se je skupaj s svojim bratom sv. Jakobom (Starejšim) med prvimi pridružil Jezusu, ko ju je ta poklical. Janez je bil v zboru dvanajsterih apostolov najmlajši in je užival bolj častno mesto. Kako to?
Janez je bil učenec, ki ga je Jezus ljubil, kar pa ne pomeni, da Jezus drugih ni ljubil. Kajti Jezus je ljubil vse! Gre le za to, da se je Janez zavedal te ljubezni bolj, kot drugi. Gre za odnos med tistim, ki ljubi, in tistim, ki ljubezen sprejema. Ta je bila pri Janezu in Jezusu izredna!

Apostol Janez je bil skupaj s sv. Petrom in bratom Jakobom priča Jezusovega spremenjenja, pri zadnji večerji je slonel na Jezusovih prsih kot »učenec, ki ga je Jezus ljubil«. Edini od apostolov je spremljal Gospoda tudi pod križem. Tu mu je Jezus izročil celo Marijo za mater. Bil je priča praznega Jezusovega groba. Prvi je prepoznal vstalega Jezusa, ko se je ta prikazal apostolom med lovljenjem rib. Po Jezusovem vnebohodu je imel v apostolskem zboru veliko veljavo – najbrž tudi zato, ker je bil varuh Jezusove matere Marije. Ta je z njim živela vse do smrti.
Sprva je deloval skupaj s Petrom v Jeruzalemu in Samariji, potem pa se je odpravil v Efez, dokler ga ni cesar Domicijan izgnal na otoček Patmos v Egejskem morju, kjer je napisal Razodetje. Po smrti cesarja se je vrnil v Efez, kjer je vodil krščansko občino in napisal svoj evangelij, katerega simbol je v ikonografiji orel, ter tri pisma, v katerih močno poudarja ljubezen. Janez je dočakal visoko starost. Umrl okoli leta 100 v Efezu v današnji Turčiji.

Miniatura sv. Janeza, The Grandes Heures of Anne of Brittany (1503-8), Jean Bourdichon

Legenda
Poganski duhovnik je Janezu ponudil kelih zastrupljene pijače, češ da bo sprejel vero v Boga le, če to izpije in ne umrje. Janez je vzel kelih, ga blagoslovil z znamenjem križa in strup je izšel iz posode v obliki kače.

Upodabljanje
Umetniki Janeza Evangelista upodabljajo kot mladega moža s kelihom s kačo, pisalnim peresom, knjigo in orlom. Pogosto ga upodabljajo skupaj z apostoli, zlasti pri zadnji večerji ter pod križem skupaj z Marijo.

Zavetnik
Je zavetnik prijateljstva; teologov, pisateljev, knjigarnarjev, tiskarjev, knjigovezov, notarjev, kiparjev, slikarjev, steklarjev, izdelovalcev ogledal, graverjev, viničarjev, sedlarjev, mesarjev; je priprošnjik proti zastrupitvam, opeklinam, bolečinam v nogah in božjasti, proti toči in za dobro žetev.

Molimo
Gospod, odpri mi ušesa!
Kakor evangelist sveti Janez, polagam sedaj glavo na Tvoje prsi.
V meni sedaj utihnejo vse velike misli o tem, kakšen si.
Verjamem, da si tu in želim biti s Teboj.
Tukaj in zdaj se stikata zemlja in nebo.
Želim slišati utrip Tvojega srca.
Vem, da me ljubiš.
Vem, da sem učenec, ki ga ti ljubiš.
Sveti Janez – prosi za nas!

Cerkve v Sloveniji
Evangelistu Janezu je v Sloveniji posvečenih 15 cerkva (7 župnijskih in 8 podružničnih).

ŽUPNIJSKE cerkve posvečene Janezu Evangelistu:

Št.
Župnija (Škofija)

1.
Dravograd (MB)

2.
Krško (NM)

3.
Novo mesto – Sv. Janez (NM)

4.
Reteče (LJ)

5.
Roče (KP)

6.
Sinji vrh (NM)

7.
Šentjošt nad Horjulom (LJ)

PODRUŽNIČNE cerkve:

Št.
Župnija (Škofija)
Kraj

1.
Črnomelj (NM)
Dobliče (pokopališka)

2.
Gornji Logatec (LJ)
Gorenja vas (pokopališka)

3.
Hrušica (KP)
Javorje

4.
Pedloka (KP)
Dol

5.
Pregarje (KP)
Tatre (pokopališka)

6.
Svibno (LJ)
Počakovo

7.
Ustje (KP)
Ustrje

8.
Žužemberk (NM)
Mačkovec

Gradiva:

Otok Patmos, kamor je bil Janez izgnan (ob sliki in glasbi) – 3:12 min

Kratko o življenju sv. Janeza Evangelista – ob slikanicah (v ang.) – 2:51 min

Drugi svetniki dneva:

Fabiola, vdova

Pripravila: dr. Brigita R. Perše

Sveti Štefan: Prvi mučenec
2027-12-26
Po prazniku Jezusovega rojstva obhajamo god sv. Štefana, prvega krščanskega mučenca.
Z njegovim kamnanjem se začne najstrašnejše preganjanje kristjanov v zgodovini, a sovražniki s tem dosežejo ravno obratni učinek: Kristjani sicer bežijo, a ne molčijo, temveč oznanjajo evangelij sedaj tudi v sosednjih deželah.
Sv. Štefan je bil pri nas od nekdaj priljubljen ljudski svetnik, zato so se ob njegovem godu razvili številni domači običaji. Na Štefanovo so se obiskovali in si voščili, kajti božič so obhajali doma. Sv. Štefan je postal zavetnik konj in živine ter tako prevzel vlogo nekega predkrščanskega božanstva. Cerkev se je temu prilagodila z blagoslavljanjem konj, soli in vode.

Iz življenja …
Sv. Štefan je rojen v času Jezusa Kristusa v Palestini. Iz Svetega pisma izvemo, da je bil v prvi Cerkvi eden od sedmih diakonov, ki so opravljali službo oznanjevanja in dobrodelnosti med helenisti, to je med grško govorečimi Judi. Bil je mož »poln milosti in moči«, ki je »delal velike čudeže in znamenja med ljudmi« (Apd 6,8).
Žal pa so ga naščuvani ljudje lažno obtožili bogokletja in privedli pred velikega duhovnika. Med njegovim pogumnim zagovorom, so ga jezni Judje brez vsakršne predhodne obsodbe pahnili iz mesta in kamnali. Preden je umrl, je Boga še prosil, naj svojim mučiteljem ne prišteva tega greha – podobno kot je molil Jezus na križu. Štefan je tako prvi kristjan, ki so ga ubili zaradi vere. Umrl je kot mučenec okoli leta 35 v Jeruzalemu.
Z njegovo nasilno smrtjo se je začelo preganjanje vernikov pod vodstvom Savla, ki je bil pri Štefanovi usmrtitvi molče navzoč in jo odobraval. Posebna ironija pa je, da je čez nekaj let Bog ravno tega Savla (poznejšega sv. Pavla) poklical za apostola nove vere, da bi dokončal Štefanovo delo.

Zavetnik
Sv. Štefan je zavetnik diakonov; konj in kočijažev; kamnosekov, zidarjev, tesarjev, sodarjev, krojačev …; priprošnjik proti glavobolu in kamnom, obsedenosti ter za srečno zadnjo uro.

Upodabljanje
Štefana upodabljajo kot mladega diakona s palmovo vejico, kamni in knjigo; pogosto je upodobljen prizor njegovega kamnanja.

Molimo
Vsemogočni Bog,
sv. Štefan je umirajoč molil za svoje preganjalce.
Pomagaj nam,
da ga bomo posnemali v odpuščanju sovražnikom.
Amen.

Cerkve v Sloveniji
Mučencu sv. Štefanu je v Sloveniji posvečenih 34 cerkva (12 župnijskih, 22 podružničnih) in 3 kapele.

ŽUPNIJSKE cerkve posvečene sv. Štefanu:

Št.
Župnija (Škofija)

1.
Brezovica (KP škofija)

2.
Gomilsko (CE)

3.
Levpa (KP)

4.
Ljubljana – Štepanja vas (LJ)

5.
Log pod Mangartom (KP)

6.
Postojna (KP)

7.
Semič (NM)

8.
Solkan (KP)

9.
Sora (LJ)

10.
Spodnja Polskava (MB)

11.
Sv. Štefan pri Žusmu (CE)

12.
Vipava (KP)

PODRUŽNIČNE cerkve:

Št.
Župnija (Škofija)
Kraj

1.
Bela Cerkev (NM škofija)
Tomažja vas (pokopališka)

2.
Bohinjska Bela (LJ)
Kupljenik

3.
Borovnica (LJ)
Pokojišče

4.
Cerklje na Gorenjskem (LJ)
Štefanja Gora

5.
Dol pri Hrastniku (CE)
Turje (pokopališka)

6.
Fara pri Kočevju (NM)
Klanec (pokopališka)

7.
Grahovo (LJ)
Lipsenj (pokopališka)

8.
Ilirska Bistrica (KP)
Harije

9.
Krka (NM)
Sušica

10.
Krkavče (KP)
Krkavče (pokopališka)

11.
Leskovec pri Krškem (NM)
Nemška vas

12.
Moravče (LJ)
Zgornje Koseze

13.
Muta (MB)
Gortina

14.
Predloka (KP)
Zanigrad

15.
Predoslje (LJ)
Suha

16.
Sevnica (CE)
Vranje

17.
Slivje (KP)
Kovčice – Orehek

18.
Šmarjeta (NM)
Šmarješke Toplice

19.
Št. Jurij pri Grosupljem (LJ)
Smrjene

20.
Trebnje (NM)
Štefan

21.
Vodice (LJ)
Utnik

22.
Zasip (LJ)
Blejska Dobrava (pokopališka)

KAPELE:

1.
Lendava (MS škofija)
Gornji Lakoš (pokopališka)

2.
Piran (KP)
Piran

3.
Stara Cerkev (NM)
Koblarji

Druga gradiva:

Na Štefanovo blagoslov konj – 12:22 min (v slov.)

Kratko o življenju sv. Štefana – 2:52 min (v ang.)

Drugi svetniki dneva:

sv. Zenon, tkalec, škof
sv. Vincencija Marija López Vicuna, redovna ustanoviteljica

Pripravila: dr. Brigita R. Perše

Sveta Anastazija: Včasih med najbolj češčenimi svetnicami
2027-12-25
Sv. Anastazija je bila od zgodnjega srednjega veka med najbolj češčenimi svetnicami, zato ne preseneča, da goduje na sam božič.
Njeno ime izhaja iz grške besede anastasis, kar pomeni »vstajenje«.

Iz življenja …
Sv. Anastazija se je rodila Rimu v bogati družini. Oče je bil pogan, mati pa kristjanka, po izročilu naj bi bila to sv. Fausta. Ta jo je vzgajala v krščanski veri. Anastazija se je morala proti svoji volji poročili z nekim grobijanom, ki jo je mučil in zapiral. Moč za premagovanje preizkušenj v zakonu je našla pri svojem duhovnem voditelju sv. Krizogonu (goduje 24. novembra), ki jo je v pismih spodbujal in ji dajal nasvete. Ko ji je mož umrl, je zgodaj ovdovela Anastazija posvečala posebno skrb preganjanim kristjanom, zlasti zaprtim po ječah. Z denarjem, ki ga je podedovala, si je od jetniških paznikov kupovala dostop do ječ in skrbela za njihovo duhovno in telesno oskrbo.
Ko so Dioklecijanovi preganjalci prijeli njenega duhovnega voditelja Krizogona, ga je, žal, spremljala do morišča. Tam so prijeli tudi njo in jo pripeljali v Sirmijo, to je v današnji Sremski Mitrovici v Srbiji, kjer so jo vrgli v ječo. Po dolgotrajnem mučenju, ki ga je prestajala brez besed, so jo obsodili na smrt. Poslali so jo na preluknjano ladjo, a se ladja ni potopila. Na koncu so jo sežgali na grmadi. To je bilo okoli leta 304.

Upodabljanje
Sv. Anastazijo upodabljajo kot ženo s palmo, križem, mečem, škarjami in posodo z oljem za maziljenje. Pogosto upodabljajo tudi njeno mučeniško smrt – privezano na steber na grmadi.

Zavetnica
Je zavetnica mučencev, tkalcev, vdov, eksorcistov; proti glavobolom in pljučnim boleznim.

Cerkve v Sloveniji

Sv. Anastaziji je posvečena podružnična cerkev v župniji Brestovica, v kraju Gornja Brestovica pri Komnu (v koprski škofiji).

Gradiva:

O življenju sv. Anastazije – 26:13 min (v srb.-hrv.)

Drugi svetniki in prazniki dneva:

Praznik Jezusovega rojstva, Božič
Mihael Nakašima, redovni brat, mučenec
Peter Častitljivi, opat

Pripravila: dr. Brigita R. Perše

Sv. Adam in Eva: Svetnika, in to dan pred božižem?!
2027-12-24
Dan pred božičem, 24. decembra, se Cerkev spominja prvih staršev Adama in Eve, a ne po naključju.

Zakaj se Adama in Eve spominjamo na predvečer Božiča?
V ozadju tega je globoka skrivnost: Bog ustvarja in blagoslavlja ljudi! Toda ljudje se lahko odtujimo od Boga in drug od drugega. Zato je postal Bog sam človek, da bi nam pokazal, da tudi če mi nismo več pri Bogu, je On še vedno z nami. Ali kot je rekel apostol Pavel: Kakor namreč v Adamu vsi umirajo, tako bodo v Kristusu tudi vsi oživljeni. Adam in Eva sta na svet sicer prinesla greh, toda drugi Adam (Jezus) in druga Eva (Marija), ki je rodila Jezusa, sta ga spet odvzela.

Adam in Eva sta na svet prinesla greh,
toda drugi Adam (Jezus) in druga Eva (Marija), ki je rodila Jezusa,
sta ga spet odvzela.
Odrešeni človek stoji više, kot je stal prvi človek pred grehom.

Kako sta prišla Adam in Eva v koledar svetnikov?
V njem sta čisto splošno – kot prestavnika človeštva, kajti zaradi Božjega učlovečenja na božič smo od Boga samega imenovani »sveti«. Bolj pozitivno izjavo o nas Adamovih sinovih in Evinih hčerah si težko predstavljamo.
Godovni dan Adama in Eve en dan pred božičem torej poudari, da so z Božjim učlovečenjem vrata raja ponovno odprta.
Že v raju Bog napove Odrešenika
Sveto pismo v uvodnih poglavjih poroča, da je Bog Adama in Evo ustvaril po svoji podobi in postavil v raj, kjer jima je prepovedal jesti le od drevesa spoznanja dobrega in hudega. Toda Eva je, zapeljana od zvite kače, vzela prepovedan sad in je jedla in ga dala Adamu, ki je tudi jedel. Sledil je njun izgon iz raja.
Toda ta pripoved se konča z žarkom upanja. Ko Bog izreče prekletstvo nad kačo, napove Odrešenika človeškega rodu. Napoveduje zmago nad satanom, tj. človekovo odrešenje. (1 Mz 3,15). Adamov greh je v hvalnici velikonočne vigilije označen kot »srečna krivda«, saj nam je prinesel Odrešenika. Odrešeni človek stoji više, kot je stal prvi človek pred grehom.
Adam pomeni »zemljan«, Eva pa »življenje« oz. »mati živečih«. Po judovskem koledarju sta nastala pred okrog 5771 leti. Arheologi iščejo raj najprej ob reki Evfrat v današnjem Iraku.

Upodabljanje
Adama in Evo najpogosteje upodabljajo gola v raju oziroma odeta s smokvinima listoma ob drevesu, na katerem je kača, in z jabolkom v rokah.
Na vzhodnih ikonah vstajenja, ki prikazujejo Jezusov spust v predpekel, Jezus Odrešenik podaja roke Adamu in Evi, kot prvima staršema, in prek njiju vsem njunim potomcem, ki čakajo na odrešenje v veliki procesiji.

Zavetnika
Adam je zavetnik vrtnarjev in krojačev, Eva je zavetnica deklet in žena. Po ljudskem verovanju imeni Adam in Eva zagotavljata dolgo življenje. Oba varujeta pred kačjim pikom.

Gradiva:

FILM Adam v raju išče Evo (igralec Gregor Čušin) – 2:53 min

Risani film Adama in Eve za otroke (sinhronizirano v hrv.) – 46:14 min

Drugi svetniki dneva:

Sv. Adela, opatinja

Foto: https://commons.wikimedia.org/wiki/File:Adam-in-Eva-v-raju.jpg
Pripravila: dr. Brigita R. Perše

Sveti Janez Kentski: Predober, prepošten, da bi bilo res?
2027-12-23
Ta svetnik mi je osebno zelo pri srcu. Zakaj?
Lastnost, ki ga je še posebej odlikuje, je njegova srčna dobrota in ponižnost! Zdi se kar prepošten, predober, da bi bilo lahko res! In to kljub temu, da je bil univerzitetni profesor.

Iz življenja …

Janez Kentski je bil rojen 23. junija 1390 v Kenty na Poljskem. Vzdevek »Kentski« je dobil po svojem rojstnem kraju Kenty (lat. Cantius, slov. Kancij), blizu Krakova.
Po študiju v Krakovu je tu predaval teologijo, po posvečenju pa je bil nekaj časa tudi župnik v Olkuszu. Župniji pa se je kmalu odpovedal, da se je lahko popolnoma posvetil profesuri. Kot profesor je slovel po svoji naklonjenosti študentom, saj je zanje skrbel in se zavzemal tudi zunaj šolskih prostorov.
Lastnost, ki ga je še posebej odlikovala, je bila njegova srčna dobrota. Sproti je razdajal denar, obleko, obutev. Nekega dne si je na poti z univerze domov celo sezul čevlje in jih dal siromaku, ki jih ni imel. Živel je izredno skromno, se postil in pokoril. Spal je na tleh. Moč je črpal iz mašne daritve in stalnega premišljevanja Jezusovega trpljenja.
Štirikrat je peš poromal v Rim. Na romanju je padel v roke roparjem, ki mu pobrali vse. Na vprašanje, ali ima še kaj, je odgovoril, da ne. Ko pa se je kasneje spomnil, da ima v plašču všitih nekaj zlatnikov, se je obrnil, šel k roparjem in jim pokazal še zlatnike. Njegova resnicoljubnost in skromnost je roparje tako ganila, da jih niso želeli vzeti. Še več – vrnili so mu celo vse tisto, kar so mu prej vzeli. Malo pred smrtjo je vse svoje premoženje zapustil revežem.
Umrl je na predvečer božiča leta 1473 v Krakovu; zaradi božične vigilije njegov god praznujemo dan poprej.
Že za življenja so ga častili kot svetnika, po njegovi smrti pa so se na njegovo priprošnjo zgodili številni čudeži. Za svetnika je bil razglašen leta 1767. Pokopan je v univerzitetni cerkvi sv. Ane. Njegovo stanovanje in zasebna kapela sta ohranjena še danes.

Upodobitve
Sv. Janeza Kentskega umetniki najpogosteje upodabljajo kot duhovnika s križem, rožnim vencem ali monštranco v roki. Nekateri ga upodabljajo tudi z doktorskim klobukom in roko na rami študenta.

Zavetnik
Je zavetnik Poljske.

Gradiva:

O življenju Janeza Kentskega – 2:10 min (v ang.)
O življenju Janeza Kentskega – 1:09 min (v ang.)

Drugi svetniki dneva:

Anton Galvao, duhovnik, tretjerednik
Ivo (Yves), škof

Pripravila: dr. Brigita R. Perše

Sveta Frančiška K. Cabrini: Njen vzor sv. Frančišek Ksaverij, zavetnik misijonarjev; mati izseljencev
2027-12-22
Tega preprostega kmečkega dekleta sprva ni želela sprejeti nobena redovna skupnost. Kasneje je ustanovila svojo.
Redovniško ime Frančiška Ksaverija je dobila zaradi velikega spoštovanja sv. Frančiška Ksaverija, zavetnika misijonarjev.
V Italiji in Ameriki je danes češčena kot »mati izseljencev«.

Iz življenja …

Sv. Frančiška Cabrini se je rodila 15. julija 1850 kot trinajsti otrok v pobožni kmečki družini v Santangelu blizu Milana. Kot sedemletna deklica je pri sv. birmi v sebi začutila redovniški misijonski poklic, a tedaj v Italiji še ni bilo nobene ženske misijonske kongregacije, zaradi krhkega zdravja pa je tudi drugi obstoječi redovi niso sprejeli.
Že se je vdala v usodo, da bo vse življenje učiteljica, ko so jo sprejeli v red sester Previdnosti v Codognu. Po razpadu tega reda leta 1880 je ustanovila red Misijonark presvetega Srca Jezusovega, ki ga je vodila kot predstojnica. Redovniško ime Frančiška Ksaverija je sprejela zaradi češčenja sv. Frančiška Ksaverija (god 3. december), ki je zavetnik misijonarjev. Na papeževo priporočilo je devetintridesetletna odpotovala v Ameriko (tu je bilo veliko italijanskih izseljencev), in ne na Kitajsko, kot je sprva načrtovala.
Po večjih mestih ZDA in Latinske Amerike je začela odpirati samostane, šole, sirotišnice, bolnišnice in veliko pomagala tudi svojim italijanskim rojakom. Tridesetkrat se je prepeljala čez Atlantik in vsakič, ko se je iz Italije vračala v Ameriko, je peljala s seboj večjo skupino sester. V Ameriko je pripeljala na tisoče sester redovnic. »Delajmo, delajmo,« jim je zmerom govorila, »spočile se bomo že v večnosti.« Delala je tudi dvajset ur dnevno. Vse je organizirala in vodila iz matične hiše v Chicagu.
Njeno srce je našlo večni počitek 22. decembra 1917, v 67 letu starosti. V svojem življenju je ustanovila prav toliko (67) redovnih hiš, v katerih je bilo prek 1500 redovnic, ki so oskrbovale okrog 5000 sirot in več kot 100.000 bolnikov.
Leta 1946 je bila razglašena za svetnico.

Zavetnica
Je zavetnica izseljencev. V Italiji in Ameriki jo poznajo kot »mati izseljencev«.

Gradiva:

Iz FLMA Mati Cabrini – 1:26 min

O življenju Frančiške Cabrini (v ang.) – 3:28 min

O življenju Frančiške Cabrini (v ang.) – 30:38 min

Drugi svetniki dneva:

Tomaž Holland, duhovnik, redovnik, mučenec

Pripravila: dr. Brigita R. Perše

Sveti Peter Kanizij: Zavetnik časnikarjev, apostol Nemčije
2027-12-21
V letu (1521), ko se je rodil Peter Kanizij, so Martina Lutra izobčili iz Katoliške Cerkve, sv. Ignaciju Lojolskemu pa je topovska krogla razmesarila nogo, in mu s tem temeljito spremenila življenjsko pot … Vsi trije so odigrali pomembno vlogo v 16. stoletju, seveda vsak na svoj način!
Poglejmo, kako jo je odigral Peter Kanizij, ki velja za “drugega apostola Nemčije” ter “cerkvenega učitelja”.

Iz življenja …
Peter Kanizij se je rodil 8. maja 1521 na Holandskem (v Nimwegnu) v premožni in ugledni družini. Njegov oče je bil kar osemkrat izvoljen za mestnega župana. Velik vpliv na Petrovo vero je imela mati, ki mu je sicer zgodaj umrla. Še na smrtni postelji je rotila moža, da ne bi sprejel luteranske vere, ki se je začela tedaj širiti.
Peter je bil zelo nadarjen in učen mož. Po študiju državnega prava in bogoslovja v Kölnu je pri dvaindvajsetih letih vstopil k jezuitom, in to kljub nasprotovanju očeta, ki ga je želel poročiti. Čeprav je bil Peter še mlad, je v cerkvenih krogih užival velik ugled. Bil je svetovalec katoliških knezov in pomočnik škofov.
Študiral je na raznih evropskih univerzah, dokler ga ni sam ustanovitelj jezuitov – sv. Ignacij Lojolski – leta 1547 poklical v Rim. Po duhovnih vajah ga je Ignacij poslal apostolsko delovati v Nemčijo. To nalogo je opravil tako odlično, da ga je papež Leon XIII. imenoval za »drugega apostola Nemčije«. Torej takoj za sv. Bonifacijem, ki je prvi apostol Nemčije, s tem ko je pokristjanil germanska ljudstva. Poleg tega je Peter Kanizij tudi “cerkveni učitelj”.

S čim si je Peter Kanizij prislužil vse te častne nazive?

V Nemčiji je pol stoletja neutrudno spovedoval, pridigal, poučeval katekizem … Poleg tega je veliko pisal. Ohranjenih je več kot 12.000 velikih pol njegovih pridig. Pri nas je predvsem poznan po svojem trojnem katekizmu, to so knjižice, v katerih je na razumljiv način povzet katoliški verski nauk v obliki vprašanj in odgovorov. Kljub svoji učenosti in ugledu je bil torej Kanizij človek za vse stanove. Tako mu je v času reformacije uspelo z neumornim delom ohraniti del že »pokristjanjenega« ljudstva znotraj Katoliške Cerkve. Sam je nekajkrat tudi nastopal na Tridentinskem koncilu. Kljub vsemu temu pa je bil zelo dobrohoten in ponižen. Ko ni mogel več pisati, je pometal samostanske hodnike ali pa v kuhinji pomival posodo … Umrl je 21. decembra 1597 v Fribourgu v Švici.

Upodobitve
Umetniki sv. Petra Kanizija najpogosteje upodabljajo kot jezuita z lobanjo, križem, katekizmom in peresom. Pogosto ga vidimo tudi, kako sede razlaga otrokom katekizem.

Zavetnik
Sv. Peter Kanizij je zavetnik Nemčije, katoliških časnikarjev, piscev katekizma.

Gradiva:

Video Peter Kanizij – Sonce nad Cerkvijo, srečanje z različnimi ljudmi v času reformacije (v nem.) – 3:27 min

Drugi svetniki dneva:

bl. Anton Durcovini, škof, mučenec
sv. Mihej, prerok

Pripravila: dr. Brigita R. Perše

Sveti Dominik iz Silosa: Zanimivo povezan z ustanoviteljem dominikancev
2027-12-20
Zanimiva je povezava med današnjim godovljakom sv. Dominikom iz Silosa in sv. Dominikom, ustanoviteljem dominikancev.
Sto let je razlike od smrti sv. Dominika iz Silosa in prerokbo, ki jo je dal materi drugega sv. Dominika.

Iz življenja …
Sv. Dominik iz Silosa se je rodil okoli leta 1000 v Španiji (vas Canas) v kmečki družini. Že kot otrok je med pašo očetove črede vzljubil samoto in se odločil za tamkajšnji benediktinski samostan Sv. Milana iz Cogolle, v katerem je dobrih deset let kasneje postal prior. Zaradi spora s tamkajšnjim kraljem glede premoženja, je bil še z dvema redovnikoma izgnan v Kastilijo.
Tu mu je kralj Ferdinand I. zaupal upravljanje propadajočega samostana Sv. Sebastijana v Silosu blizu Burgosa, katerega opat je postal leta 1041. Dominik je v kratkem času to opatijo privedel do polnega razcveta. Dotok menihov je bil iz leta v leto večji. Postala je pomembno versko in kulturno središče, s slavnim skriptorijem in knjižnico. Križni hodnik, ki ga je naročil, je danes ena od pomembnejših znamenitosti Španije.
Delal je tudi čudeže. Vse to je pritegnilo številne romarje, ki jih res ni bilo malo, saj se je samostan nahajal na romarski poti v Santiago. Sv. Dominik je tu umrl 20. decembra 1073, po več kot tridesetih letih delovanja. Za svetnika je bil razglašen takoj po smrti.
Približno 100 let po smrti sv. Dominika iz Silosa je mlada žena, ki je imela težave v nosečnosti, poromala na njegov grob in molila v njegovem svetišču. Tam se ji je prikazal sv. Dominik iz Silosa in ji zagotovil, da bo rodila drugega sina. Žena je bila bl. Ivana D’Aza, sin, ki ga je rodila, pa je odrasel v »drugega« sv. Dominika.

Upodobitev
Sv. Dominika iz Silosa umetniki upodabljajo kot opata s knjigo in verigami v rokah, ker je mnoge kristjane osvobodil mavrskega ujetništva.

Zavetnik
Je zavetnik pastirjev, nosečnic in ujetnikov (zapornikov).

Gradiva:

Kratko o življenju sv. Dominika iz Silosa (v ang.)

Drugi svetniki dneva:

bl. Vincencij Romano, duhovnik

Pripravila: dr. Brigita R. Perše

Bl. Urban V.: Papež s preprostim srcem
2027-12-19
Bl. papež Urban V. je bil preprost benediktinec, ki ni želel biti papež. Toda, ko je bil poklican, da služi Cerkvi kot papež, je to storil z veliko predanostjo in modrostjo.
Ime Urban si je izbral, ker so bili, kot je sam dejal, »vsi papeži, ki so imeli to ime, svetniki!«
Čeprav so ga kmalu po smrti začeli častiti kot svetnika, je bil za blaženega razglašen šele leta 1870.

Iz življenja …
Papež Urban V. je bil rojen leta 1310 v francoski plemiški družini kot Viljem Grimoard.
Vstopil je v benediktinski red ter študiral na različnih univerzah. Postal je profesor cerkvenega prava ter prevzemal razne odgovorne cerkvene službe.
Leta 1362 ga je presenetila izvolitev za papeža, saj ni imel kardinalskega naslova. Ime Urban V. si je izbral, ker so bili, kot je sam dejal, »vsi papeži, ki so imeli to ime, svetniki!«
Za papeža so ga ustoličili v francoskem Avignonu, kjer so takrat živeli papeži. Obdržal je svojo benediktinsko redovno obleko in tudi sicer živel bolj redovniško kakor pa kot najvišji cerkveni vladar. Papeško službo je sicer sprejel, a v srcu ostal benediktinski menih.
Papeški sedež je znova prestavil v Rim, s čimer se je končalo bivanje papežev v francoskem Avignonu. Na vseh področjih je podpiral znanost ter ustanavljal univerze.
Ko pa so leta 1370 v Rimu in okolici izbruhnili nemiri in je cesar popolnoma »odpovedal«, se je papež Urban V. bolan vrnil v Avignon, in tri mesece po prihodu umrl (19. decembra).

Upodobitve
Umetniki papeža Urbana V. najpogosteje upodabljajo kot moža srednjih let s tiaro, palmo in kelihom.

Drugi svetniki dneva:

bl. Dorotej de Vilalba dels Arcs, duhovnik, redovnik, mučenec
bl. Martin de Barcelona, duhovnik, redovnik, mučenec

Pripravila: dr. Brigita R. Perše

Sveti Vunibald: Zavetnik poročenih in zaročenih
2027-12-18
Iz angleške družine v Wessexu so svetništvo dosegli kar štirje njeni člani, in sicer oče sv. Rihard (god 7. februarja), sinova sv. Vilibald in sv. Vunibald ter hči sv. Valburga.

S čim so si “zaslužili” svetništvo?
Dosegli so ga predvsem zaradi apostolskega dela na evropski celini v 8. stoletju.

Danes, 18. decembra, obhajamo spomin mlajšega brata sv. Vunibalda.
Iz življenja …

Sv. Vunibald je bil rojen leta 701 v Wessexu v Angliji. Pri dvajsetih letih se je skupaj z očetom in svojim leto dni starejšim bratom odpravil na romanje iz Anglije v Sveto deželo. Na poti so obiskovali različne samostane po Franciji in Nemčiji ter spoznavali delo redovnikov. Njihova pot se je ustavila, ko je oče Rihard zbolel in kmalu zatem tudi umrl. Brata sta nekaj časa živela v Rimu in tam proučevala obrede, pobožnosti in benediktinska redovna izročila. Po dveh letih in pol je starejši brat poromal v Sveto deželo, Vunibald pa je zaradi krhkega zdravja ostal v Rimu, kjer je dokončal študij.
Leta 738 je sv. Vunibald na povabilo strica sv. Bonifacija (t. i. »apostola Nemčije«) začel misijonariti po nemških deželah. Kot misijonar je deloval najprej osem let v Turingiji in na Bavarskem, nato pa štiri leta v Mainzu. V letih 751/752 je ustanovil benediktinski samostan v Heidenheimu, v škofiji Eichstätt, kjer je kot škof deloval njegov leto dni starejši brat. Sam je bil opat v tem moškem samostanu, njegova sestra Valburga pa je vodila ženski samostan. Samostan se je po nekaj letih razvil v veliko kulturno in misijonsko središče v Nemčiji. Vunibald je tu umrl 18. decembra leta 761, dve leti za njim pa tudi njegova sestra.

Upodobitev
Sv. Vunibalda upodabljajo kot meniha z opatovsko palico, knjigo in zidarsko zajemalko; zidarsko zajemalko mu dodajo kot ustanovitelju samostana Heidenheim. Najpogosteje pa je prikazan skupaj s svojim očetom, bratom in sestro. Vsi štirje svetniki svetniške družine skupaj!

Zavetnik
Je zavetnik poročenih in zaročenih, gradbenih delavcev.

Gradiva:

Sv. Vilibald, Vunibald in Valburga – 5:13 min (v nem.)

Drugi svetniki dneva:

sv. Gacijan, škof

Pripravila: dr. Brigita R. Perše

Sveti Lazar: Martin brat in Jezusov prijatelj
2027-12-17
17. decembra goduje Jezusov prijatelj sv. Lazar, ki je prebival skupaj s sestrama Marijo in Marto v Betaniji blizu Jeruzalema. Pri njih se je Jezus rad ustavil in užival njihovo gostoljubje.

Iz Svetega pisma …
Sveto pismo poroča, da je Lazar zbolel in kmalu nato tudi umrl. Potem ko je bil že štiri dni mrtev, ga je Jezus obudil. Preden ga je obudil, je jokal … Tako rad ga je imel. Kako pa se je potem končalo njegovo življenje?
Sveto pismo ne poroča, kaj se je z Lazarjem in njegovima sestrama zgodilo po Jezusovi smrti in vstajenju. Glede na to pa, da so Jezusovi sovražniki kmalu po Jezusovi smrti začeli preganjati kristjane v Jeruzalemu – po sv. Štefanu so umorili apostola Jakoba Mlajšega-, lahko predvidevamo, da tudi Lazarja niso pustili pri miru. Nenazadnje so ga sklenili umoriti že takoj, ko ga je Jezus obudil od mrtvih. Kar so tedaj sklenili, pa so sedaj lahko tudi izvršili. Farizeji in tamkajšnji prebivalci so verjetno vse tri preganjali, tako da so se morali umakniti od tam.
Legenda pravi, da so Lazarja, Marto, Marijo in še tri druge kristjane pregnali do Sredozemskega morja. Vkrcali so jih na razpadajočo ladjo in jih brez mornarjev ter potrebnih stvari za jadranje (brez jader in vesel) porinili v morje, da bi se potopili. Toda po Božjem čudežu so se izkrcali v francoskem pristanišču Marsseil in vso obalo seznanili z Jezusovim naukom. Sv. Lazar je bil prvi škof v Marseillu.

Upodobitev
Najpogosteje upodabljajo prizor Lazarjeve obuditve od mrtvih.

Zavetnik
Je zavetnik gobavih, domov za gobave, grobarjev.

Cerkve v Sloveniji
Sv. Lazarju sta posvečeni dve pokopališki kapeli, in sicer na pokopališču v Postojni ter v Vodicah.

Gradiva:

FILM Lazarjeva obuditev (s slov. podnapisi)

Drugi svetniki dneva:

Modest Jeruzalemski, patriarh, mučenec
Olimpija, vdova, redovna ustanoviteljica
Sturmij iz Fulde, opat, misijonar
Vivina, puščavnica, opatinja

Pripravila: dr. Brigita R. Perše

Sveti Agej: Mali prerok, ker je njegova knjiga zelo kratka
2027-12-16
Sv. Agej je tako imenovani “mali” prerok, a le zato, ker je njegova svetopisemska knjiga zelo kratka. To torej ne pomeni, da je manj svet, kot t. i. “veliki” preroki.
Sv. Agej se je rodil je v Babilonskem izgnanstvu.

Iz življenja …
Agej je eden od t. i. malih prerokov, ki s svojimi kratkimi knjigami zaključujejo Sveto pismo Stare Zaveze. Agejeva knjiga ima le dve poglavji.
S prerokovanjem je začel leta 520 pr. Kr. in se zavzemal za vrnitev Judov v Jeruzalem. Po vrnitvi iz izgnanstva je ljudstvo opozarjal, da se znova obnovi tempelj, v katerega bo prišel zaklad vseh rodov. Starejše poslušalce je spomnil na sijaj templja, ki so ga pred 67 leti porušili Babilonci. Napovedal je, da bo novi tempelj to nekdanjo Salomonovo stavbo po »slavi« daleč presegal. Bog je vsem pokornim Agejevim besedam obljubil, da bodo poslej njihove kašče polne žita in da bodo pridelali mnogo vina, fig, granatnih jabolk in oliv.

Iz Svetega pisma …
GOSPODOVA beseda pa se je zgodila po preroku Ageju, rekoč:

(Obnovitev templja) »Tako govori GOSPOD nad vojskami: Premislite v srcu svoje poti. Pojdite v gore, pripeljite lesa in sezidajte hišo, da se je bom veselil in bom proslavljen, govori GOSPOD.« (Ag 1, 7 –8)
(Slava novega templja) »Slava te poslednje hiše bo večja, kakor je bila slava prve, govori GOSPOD nad vojskami, in na tem kraju bom delil mir, govori GOSPOD nad vojskami.« (Ag 2, 9)
(Tempelj prinaša blagoslov) »… Od tega dne bom blagoslavljal!« (Ag 2, 19)

Gradiva:

O življenju Ageja (v ang.)

Radijska kateheza o preroku Ageju (Slavko Rebec)

Drugi svetniki dneva:

sv. Adelajda, cesarica
bl. Honorat Kozminski, kapucinski redovnik, duhovnik

Pripravila: dr. Brigita R. Perše

Bl. drinske mučenke: Med njimi sta dve Slovenki
2027-12-15
Leta 2011 je bilo v Sarajevu razglašenih pet drinskih mučenk za blažene. Med njimi sta dve Slovenki, in sicer s. M. Krizina Bojanc in s. M. Antonija Fabjan.
Skupaj še s tremi sestrami (Hrvatico s. M. Julo Ivanišević – predstojnico samostana, Madžarko s. M. Bernadeto Banja in Avstrijko s. M. Berchmano Leidenix) sta delovali v samostanu Hčera Božje ljubezni na Palah blizu Sarajeva. Posvečale so se predvsem vzgoji otrok in mladine. Žal, je vseh pet sester 15. decembra 1941 umrlo mučeniške smrti v Goraždu ob reki Drini.

Mučeništvo
11. decembra 1941 so četniki njihov nevarovani samostan na Palah v Sarajevu oropali in zažgali. Pet slabo obutih in oblečenih sester so odgnali peš po zasneženih gorskih poteh proti 65 km oddaljenemu Goraždu, kjer so jih zaprli v drugo nadstropje vojaške kasarne, ki je stala tik ob reki Drini. Ker so jih opiti želeli onečastiti, je njihova prednica odprla okno in prva skočila skozi okno, za njo pa so to storile še druge. Pri padcu na kamnito ploščad pod oknom so se vse močno poškodovale, in še poskušale bežati. Toda besni četniki so jih ujeli in zverinsko pokončali z meči in noži.

Bl. s. Marija Krizina Bojanc
Rojena je bila maja 1885 v Šmarjeti na Dolenjskem. Ko je bila stara 36 let je stopila v redovno skupnost Hčera Božje ljubezni v Sarajevu. Odlikovala se je predvsem po nenehni molitvi, žrtvi in spokorniškem življenju, in zaradi česar so jo imenovali »sestra molitve«. Večkrat je dejala, da si želi umreti mučeniške smrti. Umrla je mučeniške smrti 15. decembra 1941.

Bl. s. Marija Antonija Fabjan
Rojena je bila 23. januarja 1907 v Malem Lipju (župnija Žužemberk). Odraščala je brez staršev. K sebi jo je vzela njena pobožna teta, ki je zaslužna za to, da je Antonija pri 22-ih letih vstopila v samostan Hčera Božje ljubezni v Sarajevu. Odlikovala se je po preprostosti, iskrenosti, pobožnosti in zbranosti. Umrla je mučeniške smrti 15. decembra 1941.

Molitev za kanonizacijo
Gospod Bog, Ti si svoje služabnice Antonijo Fabjan in Krizino Bojanc ter ostale drinske mučenke obdaril z milostjo redovniškega poklica in z močjo, da so zvestobo in ljubezen do tebe potrdile s prelitjem svoje krvi. Podeli tudi nam stanovitnost v veri, da se tudi za ceno trpljenja ne bomo ločili od tebe. Ponižno te prosimo, da blažene sestre sprejmeš v občestvo svetih vesoljne Cerkve. Daj, da bomo še bolj pogumno sledili zgledu njihovega življenja ter izkusili moč njihove priprošnje v naših potrebah in življenjskih bojih. Po Kristusu, našem Gospodu. Amen

Gradiva:

Reportaža z beatifikacije v Sarajevu 2011 (v slov.) – 5:44 min

O življenju in mučeništvu drinskih mučenk (v hr.) – 5:59 min

PDF Drinske mučenke, str. 133-145 (iz knjige Vi ste luč sveta, F. M. Dolinar, Družina)

Več na spetni strani novomeške škofije >>>

Pripravila: dr. Brigita R. Perše

Sv. Janez od Križa: Mistični doktor
2027-12-14
Sv. Janez od Križa je prenovitelj karmeličanskega reda in pisec mističnih del. Imenujemo ga tudi »mistični doktor«. S svojimi spisi je velik učitelj duhovnega življenja.

Misli sv. Janeza od Križa
»Lepota ljubezni je v tem, da se ji zdi vse mogoče.«
»Tega, kar iščeš in po čemer najbolj hrepeniš, ne boš našel ne na poti, po kateri hodiš, ne v visokem premišljevanju, ampak le v globoki ponižnosti in srčni vdanosti …«
»Kakor levinja ali medvedka nemirno iščeta svoje mladiče, brž ko jima jih odtegnejo, tako ranjena duša išče Boga, ko sredi teme opazi, da ga ni …«
»Bolje je človeku, če gre obložen z bremenom ob strani močnega, kot če hodi prazen ob strani slabotnega.«

Iz življenja …
Janez od Križa se je rodil 24. junija 1542 v Fontiveros pri Avili v revni družini, kjer je dveleten izgubil očeta. Mama se je s svojimi tremi otroki preselila v cvetoče trgovsko mesto, kjer se je Janez v neki zasebni bolnišnici izkazal kot strežnik. Lastnik bolnišnice je opazil njegovo nadarjenost in mu sočasno omogočil tudi šolanje. Še posebej je blestel v književnosti in latinščini. Pri dvajsetih letih se je moral odločiti za en življenjski poklic.
Ker ga je privlačevala molitev oz. kontemplacija, je vstopil v karmeličanski red. Po zaobljubah je nadaljeval študij filozofije, ki ga je več kot uspešno končal.
Ob novi maši je molil: »Moj Bog, daj da te nikoli ne užalim (z grehom)!« Motilo ga je namreč, da se je v strogi karmeličanski red vtihotapil posvetni duh.

Že je hotel oditi h kartuzijanom, ko je v samostan prišla karmeličanka sv. Terezija Avilska (god 15. oktobra), ki je začela prenovo ženskega karmeličanskega reda po prvotnih pravilih. Ob njej je spoznal, da je poklican k prenovi moškega karmeličanskega reda.
Prvo hišo bosonogih karmeličanov je imel v majhnem samostanu Durvelu v avilski provinci, kjer je skupaj s tremi redovniki zaživel v duhu prvotnih pravil svojega reda. Oblekli so preprosto obleko in sprejeli novo redovno ime. Janez si je pridal ime »od Križa«, ker je bil je velik ljubitelj križa in molitve. Kmalu so tudi drugod zrasli novi reformirani samostani – samostani bosonogih kameličanov.
Umrl je 14. decembra 1591 v Ubedu v Andaluziji (Španija) s križem v roki, star skoraj petdeset let, od katerih jih je 28 let preživel v Karmelu.

Dela
Imenujemo ga tudi »mistični doktor«. Je eden najpomembnejših liričnih pesnikov španske književnosti. Njegova najbolj znana dela so prevedena tudi v slovenščino: Duhovna pesem, Vzpon na goro Karmel, Temna noč in Živi plamen ljubezni.

Upodobitve
Umetniki sv. Janeza od Križa najpogosteje upodabljajo kot moža v belo-rjavi redovni obleki, zatopljenega v molitvi oz. zamaknjenju. Njegovi atributi so križ, knjiga, tudi pero in orel kot simbol navdihnjenja.

Zavetnik
Sv. Janez od Križa je zavetnik kontemplativnih redov, mistikov, španskih pesnikov.

Molimo
Bog neskončne ljubezni,
po tvoji milosti je sv. Janez od Križa vzljubil križ in premagovanje sebe.
Naj ga v tem posnemamo in tako dosežemo večno srečo v tebi. Amen.

Gradiva:

CITATI v slov. iz knjige Vzpon na goro Karmel: https://portal.pridi.com/2025/12/04/citati-sv-janeza-od-kriza-iz-knjige-vzpon-na-goro-karmel/

Glasba iz filma o Sv. Janezu od Križa – 4:06 min

Sv. Janez od Križa, cerkveni učitelj (v hr.) – 4:38 min

Sv. Janez od Križa (v ang.) – 2:58 min

https://www.youtube.com/watch?v=o6gjUbs5iZ4 (v ang.) – 11:33 min

Drugi svetniki dneva:

sv. Bertold iz Regensburga, redovnik, ljudski pridigar
bl. Marija Frančiška Schervier, redovna ustanoviteljica

Pripravila: dr. Brigita R. Perše

Sveta Lucija: Znanilka božične luči
2027-12-13
Ime Lucija v latinščini (“lux”) pomeni “luč”. Sv. Lucija simbolično prinaša luč oz. svetlobo v dolge noči.
Na njen god ponekod odlomijo češnjeve vejice in jih dajo v vodo, ki se na toplem do božiča razcveto. Ponekod pa v plitve posode posejejo žito, ki vzkali in ozeleni do božiča in ga potem postavijo k jaslicam.

Življenje in legende
O njenem življenju je le malo zanesljivih podatkov. Rojena je bila leta 283 v Sirakuzah na Siciliji, in tu umrla mučeniške smrti v času Dioklecijana leta 304.
Kot pravi legenda, jo je oče še kot malo deklico obljubil nekemu bogatemu mladeniču za ženo. Oče je kmalu umrl, mati pa je hudo zbolela. Ker se bolezen ni ustavila, se je Lucija z mamo odpravila v Katanijo na grob mučenke Agate in mama je ozdravela.
Lucija je razdrla zaroko in začela svoje imetje razdajati revežem, da bi za vedno ostala samo Jezusova. Užaljeni zaročenec jo je ovadil oblastem, da je kristjanka. Vrgli so jo v ječo in postavili pred sodišče. Ker kljub grožnjam ni hotela zatajiti svoje vere in darovati rimskim malikom, jo je sodnik ukazal odpeljati v javno hišo, da bi jo onečastili. Ko so jo poskušali odvesti tja, je niso mogli premakniti z mesta – tudi z volovsko vprego ne. Sodnik je zato ukazal, naj jo polivajo z vrelim oljem in smolo ter žgejo z ognjem, a ogenj ni prišel do nje. Na koncu so jo obsodil na smrt z obglavljenjem, a Lucija je umrla šele, ko je od duhovnika prejela evharistijo.
Druga legenda pripoveduje, da je bil mladenič očaran nad lepoto Lucijinih oči. Lucija si jih je iztaknila in poslala nadležnemu snubcu, da bi se ga znebila in ohranila devištvo, a je od Marije (Matere Božje) prejela nove. Mladega pogana je to tako ganilo, da je tudi sam postal kristjan.

Upodobitev
Najpogosteje jo upodabljajo kot mlado dekle s pladnjem in parom oči na njem. Upodabljajo jo tudi s palmo in oljno svetilko.
Francesco del Cossa, ca. 1473-1474

Zavetnica
Sv. Lucija je zavetnica slepih (telesno in duhovno), bolnih otrok, skesanih pocestnic, kmetov, steklarjev in mnogih drugih poklicev; je proti očesnim boleznim, bolečinam v grlu, okužbam, krvotoku …

Molimo
O Bog, oče luči, prosim te milosti,
da bom na zemlji po zgledu sv. Lucije živel kot otrok luči,
v nebesih pa večno gledal tebe. Amen.

Cerkve v Sloveniji
Sv. Luciji je posvečenih 13 cerkva (3 župnijske in 10 podružničnih). Nekatere med njimi so romarske, kot npr. Skaručna pod Šmarno goro.

Župnijske CERKVE posvečene sv. Luciji

Št.
Župnija (Škofija)

1.
Dražgoše (LJ)

2.
Lucija (KP)

3.
Most na Soči (KP)

Podružnične CERKVE

Št.
Župnija (Škofija)
Kraj

1.
Ambrus (NM)
Kal

2.
Begunje na Gorenjskem (LJ)
Zadnja vas

3.
Leskovec pri Krškem (NM)
Senuše

4.
Osek (KP)
Vitovlje (++)

5.
Podmelec (KP)
Logaršče

6.
Polica (LJ)
Dole (++)

7.
Primskovo na Dolenjskem (LJ)
Mišji Dol

8.
Studenice (MB)
Studenice (++)

9.
Škofije (KP)
Plavje

10.
Vodice (LJ)
Skaručna (++)

Gradiva:

Življenje in legende o sv. Luciji (v ang.) – 2:49 min

Sv. Lucija – Jezus je luč sveta (v ang.) – 2:00 min

Drugi svetniki dneva:

Sv. Jošt, puščavnik
Sv. Odilia (Gundelinda), redovna ustanoviteljica

Pripravila: dr. Brigita Perše

Guadalupska Marija: Priljubljeno Marijino središče
2027-12-12
Mehiško svetišče Guadalupske Matere Božje je eno najbolj obiskanih romarskih središč na svetu.
Guadalupe (Cuatlaxupeh) v izvirnem azteškem jeziku pomeni »Tista, ki kači stre glavo«.

Svetišče
Začetek guadalupske Marijine božje poti blizu mehiškega glavnega mesta na griču Tepeyac se je začel z Marijinimi prikazovanji leta 1531. Tu se je od 9. do 12. decembra Marija štirikrat prikazala sedeminpetdesetletnemu domačinu sv. Juanu Diegu (goduje 9. decembra) in prosila, naj škof na tem kraju njej v čas zgradi cerkev. Škof je šele po očitnem znamenju začel verjeti Diegovim besedam in tu postavil Marijino svetišče, ki so ga kasneje povečali. Bazilika de Nuestra Señora Guadalupe je danes najbolj obiskan romarski kraj v Latinski Ameriki in eden najbolj obiskanih romarskih središč na svetu, saj jo vsako leto jo obišče okrog dvajset milijonov romarjev.

Zavetnica
Marijino prikazanje sv. Juanu Diegu je precej doprineslo k širitvi krščanstva v Latinski Ameriki. Guadalupsko Devico Marijo je Cerkev najprej razglasila za Zavetnico Latinske Amerike, kasneje za Cesarico vse Amerike in za Nebeško misijonarko novega sveta. Leta 1999 ji je nadela še ime Zaščitnica nerojenih otrok.

Molitev sv. Janeza Pavla II. h Guadalupski devici Mariji
O brezmadežna Devica, mati pravega Boga in mati Cerkve, sliši našo molitev in jo posreduj svojemu Sinu Jezusu.
Izprosi našemu narodu mir, pravico in blaginjo. Želimo biti popolnoma tvoji in s teboj hoditi v popolni zvestobi Jezusu Kristusu v njegovi Cerkvi.
Guadalupska Devica, izprosi našim domovom milost ljubezni in spoštovanje do vsakega spočetega življenja. Sočutno se ozri na nas.
Uči nas, da se bomo v gorečnosti do vseh svetih zakramentov nenehno vračali k Jezusu. Tako bomo lahko brez hudobije in sovraštva v srcih vsem prinašali pravo radost in mir, ki nam ju daje tvoj Sin, naš Gospod Jezus Kristus, ki z Očetom in Svetim Duhom živi in kraljuje vekomaj. Amen.

Gradiva:

Guadalupska bazilika in Juan Diego (v ang.) – 6:49 min

Guadalupska Mati Božja (v hr.) – 4:44 min

Bazilika Guadalupske Matere Božje (v ang.) – 12:32 min

DRUGI SVETNIKI DNEVA:

bl. Bartolomej Buonpedoni, duhovnik
bl. Konrad de Ofida, duhovnik, redovnik
sv. Spiridion (Dušan) Čudodelnik, škof

Pripravila: dr. Brigita R. Perše

Sveti Damaz I.: Prijatelj našega sv. Hieronima
2027-12-11
Papež Damaz I. je našemu rojaku sv. Hieronimu zaupal prevod Svetega pisma v latinščino. Tako je nastal slavni prevod, ki ga imenujemo Vulgata.

Iz življenja …
Papež Damaz I. je bil rojen okoli leta 305 v Španiji ali Rimu.
Kot 37. papež je sklical kar tri sinode v Rimu. Nastopal je proti zmotnim krščanskim naukom, ki so se takrat širili po cesarstvu (pnevmatomahi, donatisti, arijanci idr.) Leta 381 je na Carigrajskem koncilu dokončno utrdil nauk o Sveti Trojici; definiral je božanstvo Svetega Duha, ki so ga nekateri zanikali.
V bogoslužje je uvedel cerkveno leto, dokončno določil seznam svetopisemskih knjig, torej tistih, ki so od Boga navdihnjene in kot take sestavljajo Sveto pismo. Enemu od tedanjih največjih učenjakov, našemu rojaku sv. Hieronimu, je zaupal prevod Svetega pisma iz izvirnih jezikov v latinščino. Tako je nastal slavni prevod, ki ga imenujemo Vulgata. Papež sam je sestavil nekaj nagrobnih napisov v verzih za svete mučence v katakombah.
Umrl je v Rimu 11. decembra 384, v osemdesetem letu starosti, potem ko je Cerkev upravljal skoraj dvajset let.
V njegovem času se je uveljavil škofijski sedež v Emoni v današnji Ljubljani.

Zavetnik
Je zavetnik arheologov in priprošnjik proti vročici.

Upodobitev
Upodabljajo ga kot papeža s tiaro in Svetim pismom z napisom Vulgata ali z modelom cerkve. Včasih ima tudi poudarjen diamantni prstan, ker njegovo ime pomeni »diamant« (lat. adamas).

Gradiva:

O življenju sv. Damaza I. (v ang.) – 1:23: https://www.youtube.com/watch?v=G_0XNqSSxTA

DRUGI SVETNIKI DNEVA:

bl. Artur Bell, duhovnik in mučenec

Pripravila: dr. Brigita R. Perše

Loretska Marija: Z nazareško hišo sv. Družine
2027-12-10
Danes je pomemben praznik za loretsko svetišče. Tega dne se spominjamo prihoda nazareške hiše, v kateri je prebivala sv. Družina, v italijansko mesto Loreto.

Svetišče Loretske Matere Božje
10. decembra leta 1294 se je začela znamenita božja pot v Loretu, to je mestu ob italijanski obali. Od tedaj imajo na tem kralju nazareško hišo, v kateri je živela sv. Družina v Nazaretu (Jožef, Marija in Jezus).
Po izročilu naj bi angeli to nazareško hišo naprej na Trsat nad Reko, potem pa v Loreto, kjer je še danes.
V 15. stoletju so nad to hišo zgradili veliko Marijino svetišče, ki je kmalu postalo ena izmed najbolj obiskanih Marijinih božjih poti v Italiji, in kamor so romali iz vse Evrope – tudi iz Slovenije. Posnetek nazareške hiše so postavljali tudi v Sloveniji.
»Sveta hišica v Loretu ni samo ‘relikvija’, ampak tudi dragocena ikona, ki ne predstavlja abstraktnih resnic, ampak dogodek in skrivnost – učlovečenje Besede.« (sv. papež Janez Pavel II.)

Cerkve v Sloveniji
Loretski Materi Božji je v Sloveniji posvečenih 5 podružničnih cerkva, in to:

v župniji Izola (KP škofija), v kraju Belvedere,
v župniji Maribor – Sv. Janez Krstnik (MB škofija), na pokopališču Mb – Grajski trg,
v župniji Soča (KP škofija), v kraju Trenta,
v župniji Sv. Florijan ob Boču (CE škofija), v kraju Ložno,
v župniji Zali Log (LJ škofija), v kraju Suša.

Loretska MB – cerkev v Trenti

Lavretanske oz. Marijine litanije

Lavretanske litanije Matere Božje, ki jih Slovenci pojemo na poseben način, so trajen spomin na Loreto. V sedanji obliki so bile prvič natisnjene v knjižici, namenjeni loretskim romarjem (leta 1576). Papež jih je potrdil enajst let kasneje in so bile dolga stoletja poleg litanij vseh svetnikov edine uradne litanije katoliškega bogoslužja. Molimo oz. pojemo jih ob Marijinih paznikih, ob sobotah, v majniku, oktobru, adventu ali kadar ni posebnega razloga za katere druge litanije.

Gradiva:

Petje Lavretanskih litanij Matere Božje – 28:27 min

Lavretanske litanije Matere Božje
Gospod, usmili se
Kristus, usmili se
Gospod, usmili se
Kristus, sliši nas
Kristus, usliši nas
Bog Oče nebeški, – usmili se nas
Bog Sin, Odrešenik sveta
Bog Sveti Duh
Sveta Trojica, en sam Bog

Sveta Marija, – prosi za nas
Sveta Mati božja
Sveta devic Devica

Mati Kristusova
Mati Cerkve
Mati milosti božje
Mati prečista

Mati brezmadežna
Mati nedolžna
Mati deviška

Mati ljubezniva
Mati čudovita
Mati dobrega sveta

Mati Stvarnikova
Mati Odrešenikova
Devica najmodrejša

Devica častitljiva
Devica hvale vredna
Devica mogočna

Devica milostljiva
Devica verna
Podoba pravice

Sedež modrosti
Začetek našega veselja
Posoda duhovna

Posoda časti vredna
Posoda vse svetosti
Roža skrivnostna

Stolp Davidov
Stolp slonokosteni
Hiša zlata

Skrinja zaveze
Vrata nebeška
Zgodnja danica

Zdravje bolnikov
Pribežališče grešnikov
Tolažnica žalostnih

Pomoč kristjanov
Kraljica angelov
Kraljica očakov

Kraljica prerokov
Kraljica apostolov
Kraljica mučencev

Kraljica spoznavalcev
Kraljica devic
Kraljica vseh svetnikov

Kraljica brez madeža izvirnega greha spočeta
Kraljica v nebesa vzeta
Kraljica presvetega rožnega venca
Kraljica družine
Kraljica miru

Jagnje božje, ki odjemlješ grehe sveta, – prizanesi nam, o Gospod
Jagnje božje, ki odjemlješ grehe sveta, – usliši nas, o Gospod
Jagnje božje, ki odjemlješ grehe sveta, – usmili se nas.

Prosi za nas, sveta božja Porodnica.
Da postanemo vredni obljub Kristusovih.

Molimo. Gospod Bog, vedno naj se veselimo zdravja na duši in na telesu.
Na priprošnjo svete Device Marije nas reši zemeljskih bridkosti in nam daj uživati nebeško veselje.
Po Kristusu, našem Gospodu. Amen.

DRUGI SVETNIKI DNEVA:

Sv. Evlalija, devica, mučenka iz Meride
Judita, vdova, svetopisemska žena

Foto: zajem zaslona: https://www.youtube.com/watch?v=2hswvJ2uurk
Pripravila: dr. Brigita R. Perše

Sveti Juan Diego: Bog daj, da postaneš takšen, kot on
2027-12-09
Juan Diego je užival velik sloves že za časa svojega življenja. Starši so svojim otrokom radi pravili: »Bog daj, da postaneš takšen, kot Juan Diego!«
Leta 1531 se mu je štirikrat prikazala Devica Marija (Guadalupska Marija – god 12. december).
Guadalupe je danes eno najbolj obiskanih Marijinih romarskih središč na svetu.

Iz življenja …
Juan Diego Cuauhtlatoatzinu (»Govoreči orel«) se je rodil okoli leta 1474 v Mehiki. Bil je kmet, indijanskega rodu. Pri petdesetih letih je skupaj s svojo ženo prejel zakrament krsta. Živel je pobožno, redno je prejemal evharistijo in proučeval Božjo besedo.
Od 9. do 12. decembra leta 1531 se mu je (tedaj že ovdovelemu) na mehiškem griču Tepeyac štirikrat prikazala Devica Marija. Naročila mu je, naj gre k škofu in ga prosi, naj na tem griču postavi cerkev njej v čast. A škof je zahteval znamenje. Tega je Marija Diegu dala pri svojem zadnjem prikazanju. Pred seboj je kljub zimskemu času zagledal čudovito cvetje, ki ni bilo običajno za ta kraj, ga nabral v svoje preprosto ogrinjalo, in ga odnesel škofu. Ko ga je razgrnil pred škofom, so rože popadale na tla, na ogrinjalu pa se je pokazala podoba Marije, ki je danes znana po vsem svetu kot Guadalupska Marija.
Po tem znamenju je škof dal postaviti Marijino svetišče, Diego pa je odtlej živel v skromnem bivališču blizu svetišča. Skrbel je za svetišče in sprejemal vernike, ki so trumoma prihajali, da bi počastili Božjo Mater.
Umrl je leta 1548, star 74 let.
Sv. papež Janez Pavel II. ga je leta 1990 razglasil za blaženega, leta 2002 pa za svetnika.

Upodobitve
Umetniki ga upodabljajo kot moža z odprtim plaščem in portretom Gospe iz Guadalupe.

Molitev h Guadalupski devici Mariji
O brezmadežna Devica, mati pravega Boga in mati Cerkve, sliši našo molitev in jo posreduj svojemu Sinu Jezusu. Izprosi našemu narodu mir, pravico in blaginjo. Želimo biti popolnoma tvoji in s teboj hoditi v popolni zvestobi Jezusu Kristusu v njegovi Cerkvi. Guadalupska Devica, izprosi našim domovom milost ljubezni in spoštovanje do vsakega spočetega življenja. Sočutno se ozri na nas. Uči nas, da se bomo v gorečnosti do vseh svetih zakramentov nenehno vračali k Jezusu. Tako bomo lahko brez hudobije in sovraštva v srcih vsem prinašali pravo radost in mir, ki nam ju daje tvoj Sin, naš Gospod Jezus Kristus, ki z Očetom in Svetim Duhom živi in kraljuje vekomaj. Amen.

Gradiva:

Sv. Juan Diego (v hr.) – 4:39 min: https://www.youtube.com/watch?v=Fro10YD5yIA

Film Guadalupska Gospa in Juan Diego (v šp. z ang. podnapisi) – 20:58 min: https://www.youtube.com/watch?v=uuLn3GUfGCA&list=PLRNCKeshIEvv27F6LeXlne7Wtj4eitH6A

DRUGI SVETNIKI DNEVA:

bl. Liborij Wagner, duhovnik, mučenec
sv. Peter Fourier, redovni ustanovitelj
sv. Valerija, mučenka

Pripravila: dr. Brigita R. Perše

Slovesni praznik: Brezmadežna Marija - Privilegij Jezusove matere
2027-12-08
Brezmadežna Marija je mati duhovnikov in bogoslovcev. 8. decembra se ji duhovniki v prvem letniku bogoslovja slovesno posvetijo in to posvetitev vsako leto obnavljajo.
Danes praznujemo privilegij Jezusove matere: že od vsega začetka je bila osvobojena madežev izvirnega greha in polna Božje milosti.

Verska resnica o brezmadežnem spočetju Device Marije se je izoblikovala postopoma, čeprav so jo verniki priznavali že od vsega začetka.
Najprej se je začelo praznovati na Vzhodu kot »spočetje sv. Ane«, v katerem je bila Marija, otrok sv. Ane (god 26. julij), videti kot posebna Božja izbranka, polna milosti. Na Zahodu so se razvile velike teološke razprave o Marijinem brezmadežnem spočetju, v katerih so prednjačili frančiškani, ki jih je navdihnil bl. Janez Duns Scot (god 8. november).
Papež Pij IX. je leta 1854 razglasil dogmo:
»Marija je bila v prvem trenutku svojega spočetja obvarovana vsakega madeža izvirnega greha, in sicer po edinstveni milosti in predpravici, ki ji jo je podelil vsemogočni Bog z ozirom na zasluženje Jezusa Kristusa, Odrešenika človeškega rodu.«
Marija je bila torej spočeta kakor vsak drug otrok. Toda – zaradi posebne naloge v zgodovini odrešenja, saj je bila izbrana za Božjo Mati, pa je bila že od spočetja obvarovana izvirnega greha, s katerim smo ljudje ranjeni in zaradi njega nagnjeni k slabemu.
To je na poseben način potrdila tudi sama Marija, ko se je v Lurdu prikazala sv. Bernardki (god 16. april) z besedami: »Jaz sem Brezmadežno spočetje.«

Upodobitve
Umetniki jo upodabljajo kot ženo, ogrnjeno s soncem in luno pod nogami, na glavi pa venec dvanajstih zvezd (Raz 12,1). Z eno nogo stoji na glavi kače, kar spominja na besede, ki jih je Bog izrekel kači na začetku Svetega pisma: Njen zarod ti bo glavo strl, ti ga boš pa ranila na peti (1 Mz 3,15).
Giovanni Battista Tiepolo, Muzej Madrid

Molimo
Brezmadežna Devica Marija, mati našega Gospoda Jezusa Kristusa in mati Cerkve, neomajno zaupamo v tvojo materinsko pomoč. Daj nam velikodušno srce, ki se v nežnem sočutju razdaja trpečim in zapuščenim; zvesto srce, ki ne pozabi na nobeno dobroto, in se ne spominja nobene hudobije, krotko in ponižno srce, ki ljubi, ne da bi pričakovalo plačila, in se tiho umakne pred drugim srce, pred srcem tvojega Sina. Oblikuj nam srce, ki bo gorelo za slavo Jezusa Kristusa. Amen.

Gradiva:

Brezmadežna Marija (v hr.) – 2:08 min: https://www.youtube.com/watch?v=CWB76sJaXLk

Praznik Brezmadežne Marije (v ang.) – 1:57 min: https://www.youtube.com/watch?v=__x2RtJjxvg

Mali katekizem: Kdo je blažena Devica Marija (v hr. in ang.) – 4:08 min: https://www.youtube.com/watch?v=sh1S-h1mTqU

Cerkve v Sloveniji
Brezmadežni Mariji je posvečenih 12 cerkva (8 župnijskih in 4 podružnične) ter vsaj 14 kapel.

Župnijske cerkve:
Grahovo (LJ), Kamnik (LJ), Kokra (LJ), Marija Širje (CE), Studenec (NM), Šmarje pri Kopru (KP), Turjak (LJ), Zagradec (NM).

Podružnične cerkve:

Št.
Župnija (Škofija)
Kraj

1.
Bukovica (KP)
Gradišče

2.
Gornja Radgona (MS)
Spodnja Ščavnica

3.
Krško (NM)
Krško – samostan

4.
Škofja Loka (LJ)
Škofja Loka – samostan v Blaževi ulici

Kapele:

1.
Begunje na Gorenjskem (LJ)
Begunje na Gorenjskem – župnišče

2.
Breznica (LJ)
Breznica – sestre usmiljenke

3.
Cerklje ob Krki (NM)
Dolenje Stopice

4.
Cirkovce (MS)
Sp. Gorica

5.
Cirkovce (MS)
Pongrce

6.
Ihan (LJ)
Mala Loka – sestre Sv. Križa

7.
Kostanjevica na Krki (NM)
Črešnjevc pri Oštrcu

8.
Križevci pri Ljutomeru (MS)
Bučečovci

9.
Križevci pri Ljutomeru (MS)
Dobrava

10.
Ljubljana – Sv. Nikolaj (LJ)
Ljubljana – semenišče

11.
Ljutomer (MS)
Noršinci

12.
Maribor – Sv. Janez Krstnik (MB)
Maribor – Kamniška 7

13.
Sv. Trojica v Slovenjskih goricah (MB)
Spodnja Senarska

14.
Škocjan pri Novem mestu (NM)
Dobruška vas

DRUGI SVETNIKI DNEVA:

bl. Alojzij Liguda, duhovnik in mučenec
sv. Noel Chabanel, profesor, duhovnik in mučenec
sv. Romarik, opat

Pripravila: dr. Brigita R. Perše

Sveti Ambrož: Ob njem se je spreobrnil celo sveti Avguštin
2027-12-07
Sv. Ambrož je govoril sladko kot med … Ob njegovih pridigah se je spreobrnil celo sam učitelj govorništva, sv. Avguštin. V bogoslužje je vpeljal ljudsko petje.
Ko je sv. Ambrož še kot dete ležal v zibelki, je nanj prišel roj čebel, ki se je potem vzdignil, ne da bi ga pičila ena sama čebela. V njegovih ustih so pustile obilico medu, kot preroško znamenje sladkosti njegovih kasnejših besed in spisov. Čebele so tudi simbol marljivosti.

Iz življenja …
Rodil se je leta 339 v ugledni rimski družini v Trieru v današnji Nemčiji. Njegov oče je bil visok cesarski uradnik, mati pa zgledna krščanska žena, ki se je po moževi zgodni smrti s tremi otroki vrnila v Rim. Tu je sv. Ambrož študiral govorništvo in pravo, ter postal visok državni uradnik v Milanu.
Ko je v tem mestu umrl škof, so ga verniki soglasno izvolili za njegovega naslednika, čeprav se je tedaj šele pripravljal na krst. Njegovo prvo dejanje po škofovskem posvečenju 7. decembra 374 je bilo razdelitev svojega premoženje ubogim, za katere je imel vedno odprto srce. Njegova druga skrb je bila pridobitev temeljite teološke izobrazbe, pri čemer je študiral zlasti grške cerkvene očete in Sveto pismo. Kot škof se je odlikoval v obrambi Cerkve pred poganstvom in krivimi nauki znotraj krščanstva (npr. arianizmom, kateri je zanikal Kristusovo božanstvo). Bil je ugleden in vpliven prijatelj in svetovalec cesarjev: Gracijana, Valentinijana II. in Teodozija Velikega, ki je krščanstvo razglasil za edino državno vero v rimskem cesarstvu.
Sv. Ambrož se je odlikoval po svojih govorniških sposobnostih. Ob njegovih pridigah se je spreobrnil celo sam učitelj govorništva, sv. Avguštin (god 28. avgust), kasnejši škof v Hiponu. Sv. Ambrož je bil tudi pesnik in glasbenik. Napisal je več himen in pesmi in jih tudi uglasbil. V bogoslužje je vpeljal ljudsko petje. Znane so njegove t. i. ambrozijanske himne.
Umrl je 4. aprila 397 v Milanu. Zapustil je bogato zbirko bogoslovnih spisov, pridig in pisem.

Zavetnik
Sv. Ambrož je zavetnik čebelarjev in svečarjev; ponekod ga kličejo proti čebeljim pikom.

Upodabljanje
Umetniki ga najpogosteje upodabljajo kot škofa s čebeljim panjem, knjigo, pisalnim peresom ali bičem; upodabljajo ga tudi kot enega od štirih velikih zahodnih cerkvenih očetov, skupaj s sv. Avguštinom, sv. Gregorjem Velikim (god 3. september) in sv. Hieronimom (god 30. september).

Molimo
Vsemogočni Bog, prosimo te, naj nas z lučjo vere razsvetljuje Sveti Duh, ki je vedno vnemal škofa Ambroža pri širjenju tvoje slave. Amen.

Cerkve v Sloveniji
Sv. Ambrožu je posvečena 1 podružnična cerkev, in sicer v župniji Cerklje na Gorenjskem (LJ), v kraju Ambrož pod Krvavcem.

Gradiva:

Citati sv. Ambroža ob adventu in božiču: https://portal.pridi.com/2025/12/03/citati-sv-ambroza-milanskega-ob-adventu-in-bozicu/

Citati sv. Ambroža ob veliki noči: https://portal.pridi.com/2022/12/07/nekaj-besed-svetega-ambroza-pesnika-in-glasbenika-polnih-ljubezni-do-boga/

Sv. Ambrož, škof in cerkveni učitelj (v hr.) – 3:38 min: https://www.youtube.com/watch?v=LYdPd_UIg1o

Sv. Ambrož (v ang.) – 3:19 min: https://www.youtube.com/watch?v=C7O8VffEBXw

DRUGI SVETNIKI DNEVA:

sv. Fara, opatinja
sv. Karel Garnier, redovnik, mučenec
sv. Marija Jožefa Rosello, devica, redovnica
sv. Sabin Spoletski, škof

Foto: zajem zaslona: https://www.youtube.com/watch?v=C7O8VffEBXw
Pripravila: dr. Brigita R. Perše

Sveti Nikolaj: Eden najbolj priljubljenih svetnikov, poznan po svoji dobroti
2027-12-06
Sv. Miklavž, kakor navadno imenujemo sv. Nikolaja, je eden najbolj priljubljenih svetnikov, poznan po svoji dobroti in ljubezni. Okrog hodi na predvečer 6. decembra v spremstvu angelov in parkeljnov ter pridnim prinaša darila, porednim pa šibe …
Pridi sv. Nikolaj in obišči nas sedaj.
Vsi te pričakujemo, vsi se že radujemo.
Pridnim boš darov delil,
saj sem zmerom dober bil.
Če ne veš, kje sem doma, naj te angelček pelja.

Iz življenja sv. Miklavža
Sv. Nikolaj (Miklavž) se je rodil proti koncu 3. stoletja kot edini otrok že starejšim bogatim in pobožnim staršem v maloazijski Patari. V dobroti ju je mali sv. Nikolaj posnemal. Omogočila sta mu dobre šole, njegov stric, škof v Miri, pa ga je posvetil v duhovnika.
Po smrti svojih zgodaj umrlih staršev je sv. Nikolaj podedovano premoženje razdelil med reveže.
Ko je v Miri umrl škof, so se verniki po goreči molitvi odločili, da bo škof tisti duhovnik, ki bo naslednje jutro prvi stopil v cerkev. In to je bil sv. Nikolaj. Ko je postal škof, so kristjane sprva še preganjali; tudi sam je bil zaradi vere v ječi. Leta 325 se je udeležil koncila v Niceji. Umrl je 6. decembra okoli leta 345/351 v visoki starosti v Miri v današnji Turčiji. Že kmalu po smrti so ga začeli častiti kot svetnika.

Miklavževa dobrota
Okoli sv. Nikolaja se je spletlo veliko legend. Vse pa govorijo o njegovi dobroti, skrbi za reveže in pravičnosti.
Najbolj znana je gotovo tista, ki govori, kako je pomagal obubožanemu sosedu, da je lahko poročil svoje tri hčere. Ker oče ni imel denarja, da bi jim zagotovil dostojno poroko, jih je nameraval poslati v javno hišo, kjer bi zaslužile dovolj denarja za doto. Ko je za to izvedel Nikolaj, jim je ponoči skozi okno vrgel mošnjo zlatnikov (oz. tri kepe zlata) in jim s tem zagotovil dostojno poroko. Pri tem dejanju pa ga je videl in prepoznal sosed. Nikolaj ga je sicer rotil, naj o tem molči, a on je ta pripetljaj »razbobnal« po celem mestu. Tako je Nikolaj postal prijatelj revnih.
Spet druga legenda pravi, da je rešil mornarje nevarnosti na morju s tem, ko se je podal na krov, umiril vihar in ladjo varno pripeljal v pristanišče. Zato je postal tudi zavetnik mornarjev.
Na daljavo je rešil tri po nedolžnem obsojene na smrt, tako da se je v sanjah prikazal cesarju in prosil za njihovo pomilostitev.

Upodobitev
Umetniki ga najpogosteje upodabljajo kot škofa s knjigo v roki, na kateri so tri kepe zlata oz. tri jabolka. Upodabljajo ga tudi s sidrom ali ladjo s tremi fanti.

Zavetnik
Sv. Nikolaj je zavetnik v vseh mogočih življenjskih stiskah: proti vodnim nevarnostim, v stiski na morju … za srečno poroko; zavetnik ministrantov, otrok, devic, romarjev, sodnikov, trgovcev, lekarnarjev ipd.

Molimo
Dobri Bog, na priprošnjo sv. škofa Nikolaja nam pomagaj, da ga bomo posnemali v dobroti;
varuj nas v vseh nevarnostih, da bomo varno potovali v večno domovino. Amen.

Gradiva o sv. Miklavžu:

Spoznati življenje sv. Miklavža – DELOVNI LIST 1. triada pdf

Življenje sv. Miklavža – 4:39 min: https://www.youtube.com/watch?v=1y2pm1ga_2Q

Miklavževanje v Stražišču – 11:00 min: https://www.youtube.com/watch?v=OiKaW77_4VE

Pesem – Sveti Miklavž (v sl.): https://www.youtube.com/watch?v=g8w1aEW7t-s

Naredi sam. Pokrivalo sv. Nikolaja: https://www.youtube.com/watch?v=Eep9nfVLDqA

Sv. Nikolaj (v hr.) – 4:07 min: https://www.youtube.com/watch?v=eCkgrJsMBC4

Starodavne ruševine v Miri (v nem.) – 7:23 min: https://www.youtube.com/watch?v=ZbE53QoRutQ

Cerkve v Sloveniji
Sv. Nikolaju je posvečenih 118 cerkva (36 župnijskih in 82 podružničnih) ter 3 kapele. V mnogih so naslikani prizori iz legend o njegovem življenju.

Župnijske CERKVE:

Št.
Župnija (Škofija)

1.
Adlešiči (NM)

2.
Ankaran (KP)

3.
Avber (KP)

4.
Babno Polje (LJ)

5.
Bohinjska Bistrica (LJ)

6.
Breginj (KP)

7.
Budanje (KP)

8.
Cerovo (KP)

9.
Dolenci (MS)

10.
Dolnji Logatec (LJ)

11.
Golac (KP)

12.
Janče (LJ)

13.
Kred (KP)

14.
Lipoglav (LJ)

15.
Litija (LJ)

16.
Ljubljana – Sv. Nikolaj (LJ) – stolna

17.
Majšperk (MB)

18.
Metlika (NM)

19.
Murska Sobota (MS) – stolna

20.
Novo mesto – Kapitelj (NM) – stolna

21.
Ovsiše (LJ)

22.
Podbrdo (KP)

23.
Podsabotin (KP)

24.
Polje ob Sotli (CE)

25.
Sava (LJ)

26.
Sevnica (CE)

27.
Sorica (LJ)

28.
Suhorje (KP)

29.
Sv. Miklavž nad Laškim (CE)

30.
Sv. Miklavž ob Dravi (MB)

31.
Sv. Miklavž pri Ormožu (MB)

32.
Šmiklavž pri Slovenj Gradcu (MB)

33.
Vuzenica (MB)

34.
Zapoge (LJ)

35.
Zavrč (MB)

36.
Žalec (CE)

Podružnične CERKVE:

Št.
Župnija (Škofija)
Kraj

1.
Ajdovec (NM)
Sela (++)

2.
Bela Cerkev (NM)
Dolenje Kronovo

3.
Bloke (LJ)
Hudi vrh

4.
Borovnica (LJ)
Pako

5.
Boštanj (NM)
Boštanj – zasebna

6.
Bovec (KP)
Plužna

7.
Celje – Sv. Cecilija (CE)
Miklavžev hrib

8.
Cerklje na Gorenjskem (LJ)
Dvorje (++)

9.
Čadram – Oplotnica (MB)
Koritno

10.
Čemšenik (LJ)
Zabreznik

11.
Črnomelj (NM)
Stražnji Vrh

12.
Dobrepolje – Videm (LJ)
Podgora

13.
Dobrna (CE)
Vrba

14.
Fara pri Kočevju (NM)
Vrh

15.
Gorje (LJ)
Mevkuž

16.
Hrenovice (KP)
Landol (Brinje)

17.
Ig (LJ)
Visoko pod Kureščkom

18.
Ihan (LJ)
Brdo

19.
Kamnik (LJ)
Podgorje (++)

20.
Kanal (KP)
Krstenice

21.
Kostanjevica na Krki (NM)
Kostanjevica – na otoku

22.
Kostrivnica (CE)
Drevenik

23.
Križe (LJ)
Gozd

24.
Kubed (KP)
Slovensko Gračišče

25.
Leskovec pri Krškem (NM)
Veliki Podlog

26.
Ljubljana – Štepanja vas (LJ)
Bizovik (++)

27.
Ljubno ob Savinji (CE)
Planina (Ljubenske Rastke)

28.
Mokronog (NM)
Martinja vas

29.
Moravče (LJ)
Vrh nad Savo (Sveti Miklavž)

30.
Mozirje (CE)
Ljubija

31.
Naklo (LJ)
Strahinj

32.
Nova Štifta (CE)
Šmiklavž

33.
Novo mesto – Šmihel (NM)
Stranska vas (++)

34.
Osilnica (NM)
Spodnji Čačič (++)

35.
Osp (KP)
Gabrovica

36.
Otalež (KP)
Jazne

37.
Podnanos (KP)
Nanos – pobočje

38.
Polhov Gradec (LJ)
Dvoru (++)

39.
Polšnik (LJ)
Renke

40.
Polzela (CE)
Podvin

41.
Preddvor (LJ)
Mače

42.
Preddvor (LJ)
Možjanca

43.
Primskovo na Dolenjskem (NM)
Primskovo na Dolenjskem

44.
Radeče (LJ)
Močilno

45.
Radeče (LJ)
Sava (++)

46.
Reteče (LJ)
Godešiči

47.
Rovte (LJ)
Praprotno Brdo

48.
Selca (LJ)
Golica

49.
Sele pri Slovenj Gradcu (MB)
Sele

50.
Semič (NM)
Gradnik (++)

51.
Sladka Gora (CE)
Lemberg

52.
Slivnica pri Celju (CE)
Vinarje

53.
Sora (LJ)
Jeprca

54.
Stari trg ob Kolpi (NM)
Videm (++)

55.
Stopiče (NM)
Pangrč Grm

56.
Sv. Jurij ob Taboru (CE)
Tisova Gora

57.
Sv. Križ – Gabrovka (NM)
Brezovo

58.
Sv. Križ – Podbočje (NM)
Gradec

59.
Sv. Marija v Puščavi (MB)
Falski grad

60.
Sv. Trojica nad Cerknico (LJ)
Ulaka

61.
Sv. Vid na Planini (CE)
Planinska vas

62.
Šentjanž (NM)
Budna vas

63.
Šentjernej (NM)
Gorjanci

64.
Šentlambert (LJ)
Čolnišče

65.
Šentvid pri Stični (LJ)
Gradišče

66.
Škocjan pri Novem mestu (NM)
Otok (++)

67.
Šlovrenc (KP)
Neblo

68.
Šmarje pri Jelšah (CE)
Sotesko

69.
Šmartno v Tuhinju (LJ)
Gora (Greben)

70.
Špitalič (LJ)
Bela

71.
Št. Jurij pri Grosupljem (LJ)
Tabor nad Cerovem

72.
Toplice (NM)
Podturn (++)

73.
Trbovlje – Sv. Martin (CE)
Loke

74.
Trnje (KP)
Palčje

75.
Velenje – Bl. Anton Martin Slomšek (CE)
Bevče

76.
Velenje – Sv. Martin (CE)
Plešivec (++)

77.
Videm – Krško (CE)
Stari Grad

78.
Vrh – Sv. Trije Kralji (LJ)
Hlevni Vrh (++)

79.
Vrhnika (LJ)
Kuren

80.
Žabnica (LJ)
Spodnje Bitnje

81.
Žužemberk (NM)
Breg

82.
Žužemberk (NM)
Gradenc

KAPELE:

1.
Kančevci (MS)
Selo (++)

2.
Koper – stolna župnija (KP)
Koper

3.
Preloka (NM)
Žuniči

DRUGI SVETNIKI DNEVA:

sv. Apolinarij Tržaški, mučenec
bl. Janos Scheffler, škof, mučenec

Foto: zajem zaslona Katolički kalendar
Pripravila: dr. Brigita R. Perše

Sveti Saba: Biser vzhoda: pomemben predstavnik vzhodnega meništva
2027-12-05
Sv. Saba (Sava) je pomemben predstavnik vzhodnega meništva. Dobil je vzdevek »Biser vzhoda«. Latinski Zahod tega velikega predstavnika vzhodnega meništva ni nikoli cenil tako kot Vzhod.

Iz življenja …
Rojen je bil leta 439 v Kapadokiji v Mali Aziji. Komaj petletnega sta ga oče in mati zaradi očetovih službenih obveznosti v Aleksandriji pustila v Kapadokiji pri sorodnikih. Po nesrečnem otroštvu, ko je večkrat zbežal od doma, je Saba končno poiskal zatočišče v bližnjem samostanu in tam vzljubil meniško življenje. Čeprav je bil najmlajši menih v hiši, se je odlikoval v kreposti. Pri osemnajstih letih je odšel v Jeruzalem, kjer je sprva živel sedemnajst let v samostanu, nadaljnjih devetinpetdeset let pa v samoti, predvsem v lavi (meniški puščavniški kolibi), kjer se je posvetil samo Bogu. Kmalu so se mu pridružili številni bogoiskatelji, in se naselili v celicah okrog cerkve. Sčasoma se je iz tega razvil znameniti samostan Mar Saba, ki je na Vzhodu poznan kot »Velika Sabova lava«. Ker pa med menihi ni bilo nikogar z mašniškim posvečenjem, in so morali tja za bogoslužje prihajati »tuji« duhovniki, je jeruzalemski patriarh sv. Sabi podelil mašniško posvečenje in ga postavil za predstojnika vseh puščavniških naselbin in samostanov na območju svetega mesta. Kmalu je zraslo več novih samostanov.
S svojo poduhovljeno osebnostjo je sv. Saba odločilno posegel tudi v verske spore tedanjega časa. Čeprav nerad, je zaradi tega zapuščal svojo ljubljeno samoto in se kazal v javnosti. Šlo je predvsem za vprašanje ene ali dveh oseb v Kristusu. Saba je bil vselej na pravoverni strani in je zagovarjal, da sta v Kristusu dve naravi (božja in človeška) in ena oseba (božja). Umrl je star skoraj sto let. V zadnji dom počitka ga je pospremilo ogromno ljudi. Navzoč je bil tudi patriarh Peter s škofi in veljaki svetega mesta.
Umrl je 5. decembra 532 v Mar Sabi v Palestini.

Cerkve v Sloveniji
Sv. Sabi sta pri nas posvečeni dve cerkvi, in sicer župnijska v Podgorju, podružnična pa v župniji Krkavče, na pokopališču v kraju Padna. God sv. Sabe obhajajo tudi cistercijani v Stični.

Gradiva:

Na poti v samostan Mar Saba (ob glasbi) – 3:55 min: https://www.youtube.com/watch?v=d77SyWyLchU

DRUGI SVETNIKI DNEVA:

bl. Bartolomej Fanti, duhovnik, redovnik
bl. Filip Rinaldi, duhovnik, redovnik
sv. Krispina, mučenka
bl. Nikolaj (Nils) Stensen, škof

Pripravila: dr. Brigita R. Perše

Sveta Barbara: Ena od adventnih glasnikov, ki naznanjajo božič
2027-12-04
Sv. Barbara je ena od adventnih glasnikov, ki naznanjajo Božič.

Zato ponekod na ta dan posadijo pšenično zrnje v plitvo posodo, ki je potem božični okras, drugod pa s češnje odlomijo vejico in jo dajo v vodo, da ob božiču zacveti. Ponekod to storijo šele na praznik sv. Lucije, tj. deset dni kasneje.

Življenje in legende
Rodila se je leta 273 v Nikomediji v Mali Aziji (v današnji Turčiji), kjer je umrla mučeniške smrti okoli leta 306, v času preganjanja pod cesarjem Maksiminom Dajem.
Legenda pripoveduje, da je bila Barbara lepo in pametno dekle. Njen oče je bil pogan. Ker pa se je Barbara rada srečevala s kristjani, jo je zaprl v stolp z dvema oknoma, ko je odšel na daljše potovanje; da se ne bi srečevala s kristjani. Ko pa se je vrnil in na stolpu videl še tretje okno, pred vrati pa znamenje križa, mu je Barbara pogumno priznala, da je naredila oboje: tri okna, da jo spominjajo na skrivnost Svete Trojice, križ pa na odrešenje. Priznala mu je tudi, da je prejela krst. To je očeta tako razjezilo, da je sklenil, da bo poslej stolp njena trajna ječa. Druga legenda pravi, da je oče zahteval, naj se poroči s kraljevičem Fabricijem in daruje poganskim bogovom. Ker je to odklonila, so jo vrgli v ječo in mučili. Ko pa so sprevideli, da je Barbara pripravljena prestati tudi največje telesne muke, so jo želeli duhovno ponižati: nago jo voditi po ulicah do trga. Bog pa je slišal njeno molitev in v mestu ravno tedaj naredil takšno meglo, da se je čisto zmračilo. Pobesneli sodnik je na koncu ukazal, naj jo obglavijo. To je storil njen lastni oče. Z morišča nazaj pa je vanj udarila strela in použila njegovo telo.

Upodobitve
Umetniki jo upodabljajo kot mlado dekle s stolpom, kelihom in hostijo ter palmovo vejico.

Zavetnica
Je ena izmed 14 priprošnjikov v stiski. Priporočajo se ji v nevarnih življenjskih situacijah, zlasti za srečno zadnjo uro. Pogosto je v »ženski trojici«, skupaj s sv. Katarino in sv. Marjeto. Na god sv. Barbare je rudar v rovu prižgal lučko s prošnjo, da bi srečno prihajal iz jame in umrl doma. Kajti tako kot njen stolp, so temni tudi rudniški rovi pod zemljo. V rudniku živega srebra v Idriji je bil Barbarin rov.

Stara molitev
O čast, svetnica Barbara, tvojga lublenga Jezusa, ko bom jest o zadnmo zdihvan, zadnmo brihkan ležava, moje oči navdo več gledale, moje ušesa navdo več slišale, moje usta navdo več govorle. O čast, svetnica Barbara, žen hude skušnave peklensko pošast, prim mojo dušico, nes jo v nebeško kraljestvo. Amen.

Cerkve v Sloveniji
Sv. Barbari je pri nas posvečenih 17 cerkva (2 župnijski in 15 podružničnih).

ŽUPNIJSKE cerkve:

Št.
Župnija (Škofija)
Kraj

1.
Sv. Barbara v Halozah – Cirkulane (MB)
Cirkulane

2.
Sv. Barbara v Slovenskih Goricah (MB)
Zgornja Korena

PODRUŽNIČNE cerkve:

1.
Škocjan pri Novem mestu (NM)
Drušče (++)

2.
Šmartno pri Slovenj Gradcu (MB)
Gradišče

3.
Podbrdo (KP)
Hudajužina

4.
Maribor – Sv. Janez Krstnik (MB)
Kalvarija

5.
Knežak (KP)
Knežak (++)

6.
Loški Potok (LJ)
Loški Potok (++)

7.
Čadram – Oplotnica (MB)
Malahorna

8.
Šentrupert (NM)
Okrog

9.
Hotedršica (LJ)
Ravnik

10.
Pišece (CE)
Rovišče

11.
Hrenovice (KP)
Studenec

12.
Škofja Loka (LJ)
Škofja Loka – Sv. Barbara

13.
Šmarje pri Jelšah (CE)
Vinski Vrh

14.
Prevalje (MB)
Zagrad

15.
Pregarje (KP)
Zajelšje

Gradiva:

Iz FILMA Sv. Barbara (it., ang. podnapisi) – 2:08: https://www.youtube.com/watch?v=0d1fiZuu3xE

DRUGI SVETNIKI DNEVA:

bl. Adolf Kolping, duhovnik
sv. Janez Damaščan, cerkveni učitelj, menih

Foto: zajem zaslona: https://www.youtube.com/watch?v=wFZDSH5fBBw

Pripravila: dr. Brigita R. Perše

Sveti Frančišek Ksaverij: Zavetnik misijonarjev, poleg apostola Pavla največji misijonar
2027-12-03
Sv. Frančišek Ksaverij je velik svetnik in prvi jezuitski misijonar. Poleg sv. Pavla je največji misijonar v katoliški Cerkvi. Velja za ustanovitelja misijona na Daljnem Vzhodu; apostola Indije in Japonske.

Iz življenja …
Rodil se je leta 1506 na španskem gradu Javieru. Baskovski plemič Frančišek Ksaver je osnovno izobrazbo dobil v svoji domovini, nato pa je odšel na študij v Pariz, kjer je doktoriral. Tam si je sobo delil sv. Petrom Fabrom (god 2. avgust), štiri leta pozneje pa se jima je pridružil še starejši študent sv. Ignacij Lojolski (god 31. julij), nekdanji španski oficir, ki pa se je posvetil molitvi in kmalu oba nagovoril za duhovni poklic ter ustanovil Družbo Jezusovo (jezuite). Često jima je ponavljal, kaj človeku koristi če cel svet pridobi, svojo dušo pa pogubi.
Leta 1541 se je odpravil na prošnjo portugalskega kralja Janeza III. in po naročilu papeža ter sv. Ignacija misijonarit v daljno Indijo, kjer je začel zelo bogato in uspešno misijonsko delo in krstiti na tisoče ljudi. Leta 1549 je kot prvi misijonar prišel na Japonsko, kjer je v Yamaguchi ustanovil krščansko skupnost. Njegov pristop je bil izredno premišljen in uspešen. Preden je začel širiti vero, se je najprej naučil jezik, kulturo in običaje domačinov. Poleg tega je vzpostavljal tudi lokalno vodene misijonske postaje, da je vera ostala živa tudi v njegovi odsotnosti. Od leta 1545 dalje je bilo natisnjenih njegovih 1500 pisem Rimu, kar je sprožilo val navdušenja nad misijoni na Daljnem Vzhodu.
Nazadnje ga je pritegovala Kitajska, a je na poti zbolel za pljučnico in 3. decembra 1552 umrl.

Molitev sv. Frančiška Ksaverija
Zakaj te ljubim, moj Gospod?
Pač ne zato, ker si nebesa mi obljubil,
in ne zato, ker me je strah, da bi pogubil si v peklu dušo in telo, ne ganeta me pekel in nebo.
Le ti me ganeš, moj Gospod, ko gledam te, pribitega na križ, ko vse na tebi je kot ena sama rana.
Le ti me ganeš, ko trpiš, ko žali množica te zapeljana in ko umiraš zame in za vse.
Le to ljubezen občudujem, in ko bi ne bilo nebes, bi ljubil te, in ko bi ne bilo pekla, ne mogel bi žaliti te.
Ko ves se ti darujem, darov za to ne potrebujem,
saj ljubim te samo, ker si Ljubezen sama, vir vse milosti. Amen.

Molitev za spreobrnjenje nevernikov
Večni Bog. Stvarnik vseh stvari, spomni se duš nevernikov,
ki si jih ustvaril in naredil po svoji podobi in sličnosti.
Glej, o Bog, kako se z njimi napolnjuje pekel,
in spomni se, da je za njih zveličanje tvoj Sin trpel najgroznejšo smrt.
Ne dopusti več, prosim te, Gospod, da bi neverniki tvojega Sina zaničevali,
ampak naj te tolažijo molitve pravičnih in Cerkve, neveste tvojega presvetega Sina.
Spominjaj se le svojega usmiljenja, pozabi na njih malikovanje in nevero
in stori, da slednjič tudi oni spoznajo Njega, ki si ga ti poslal,
Gospoda Jezusa Kristusa, ki je naše rešenje, življenje in vstajenje
– Njega, po katerem smo odrešeni in oproščeni,
ki mu bodi čast in slava vekomaj! Amen.

Zavetnik
Je zavetnik vseh misijonov in misijonarjev, katoliškega tiska, pomorščakov; je pomočnik za srednjo zadnjo uro, proti nevihti in kugi.

Upodobitve
Umetniki ga najpogosteje upodabljajo s križem in gorečim srcem, med pridiganjem ali krščevanjem ali pa kot umirajočega s pogledom na Kitajsko.

Molimo
Vsemogočni Bog,
z oznanjevanjem evangelija je sveti Frančišek Ksaver
privedel k tebi mnoge vzhodne narode.
Podeli nam enako gorečnost za vero,
da bo tvoja Cerkev v vsakem kraju rasla. Amen.

Gradiva:

Sv. Frančišek Ksaverij (v hr.) – 4:37 min: https://www.youtube.com/watch?v=9kmIMRygP1M

Sv. Frančišek Ksaverij (v ang.) – 3:21 min: https://www.youtube.com/watch?v=rRvI9iYVcRU

Pripravila: dr. Brigita R. Perše

Sveta Bibijana: Iz svetniške družine
2027-12-02
Sv. Bibijana iz ugledne krščanske rimske družine je v času cesarja Julijana pretrpela mučeniško smrt zaradi vere. O njenem mučeništvu pripoveduje legenda iz 7. stoletja.

Iz življenja …
Rodila se je v Rimu leta 347 kot hči bogatega cesarskega uradnika sv. Flavijana (god 22. december) , ki ga je zamenjal Apronijan. Ko je izbruhnilo preganjanje kristjanov, ga je Apronijan poslal v izgnanstvo, kjer je umrl, njeno mati sv. Dafrozo (god 4. januar) pa dal obglaviti. Sv. Bibijano in njeno sestro sv. Demetrijo (god 21. junij) je želel pripraviti k odpadu od krščanske vere, a sta druga drugo hrabrile.
Med krutim zaslišanjem je sv. Demetrija umrla, sv. Bibijana pa je z veliko močjo Duha preživela še nekaj težkih mesecev ječe, v katerih jo je Apronij izpostavljal različnim žalitvam, da bi jo privedel do tega, da bi se odrekla svoji veri. Izročil jo je celo v roke zapeljivki, da bi jo zapeljala v greh, a sv. Bibijana je ohranila čistost in trdno vero. Mirno je prestala še zadnje okrutno mučenje, ko so jo privezali k stebru in bičali do smrti. Umrla je leta 363 v Rimu.

Zavetnica
Je zavetnica neporočenih žensk in žrtev mučenja; proti nezgodam.

Upodobitve
Umetniki jo najpogosteje upodabljajo s s tančico in krono, mučeniško palmo, mečem, knjigo in plugom.

Gradiva:

Sv. Bibiana, v ang. (1,33 min)

Pripravila: dr. Brigita R. Perše

Sveti Karel de Foucauld: Sam postal živi evangelij
2027-12-01
“Charles mali Jezusov brat”, kakor se je sam imenoval, je ustanovitelj skupnosti malih Jezusovih bratov in sester.
Evangelij je živel tako močno, da je sam postal živi evangelij.

Iz življenja …
Sv. Karel de Foucauld (Charles de Foucauld) je bil rojen 1858 v bogati družini v Strasbourgu. Pri šestih letih je osirotel. Njega in njegovo sestro je vzgajal stari oče. Kot otrok je bil zelo veren, kasneje pa je živel precej razuzdano, čemur se ni odrekel tudi kot častnik v francoski vojski, in zaradi česar so ga iz vojske nečastno odpustili. Med ekspedicijo po severni Afriki, ko je živel kot pustolovski raziskovalec in prevajalec, se je navdušil nad tišino veličastne puščave in doživel spreobrnjenje. Vstopil je v sirski samostan trapistov, ki ga je po sedmih letih zapustil, da bi živel bolj ubožno in preprosto. Tri leta je v Nazaretu živel puščavniško življenje; veliko je molil in premišljeval evangelij. V tem času je spoznal svoj klic za duhovnika in se vrnil v Francijo študirati teologijo.
Leta 1901 je bil posvečen v duhovnika, nato pa je odšel misijonariti v alžirsko Saharo, kjer je ustanovil novo skupnost v upanju, da se mu bo kdo pridružil. Čutil je, da je poklican za delovanje med najbolj ubogimi in zapuščenimi. Za življenjsko geslo si je izbral besedi Jesus Caritas, za simbol pa srce in križ nad njim. Vsak dan je enajst ur molil, šest ur delal in le nekaj ur spal. Temelj njegove duhovnosti je bila telesna povezanost z Jezusom v evangeliju, evharistiji in na križu. Odpoved neposrednemu misijonarskemu delu in iskreno zanimanje za ljudi okoli sebe – med drugim je izdelal slovar njihovega jezika – sta mu prislužila spoštovanje tamkajšnjih ljudi.
Ponoči 1. decembra 1916 je bil v roparskem napadu ustreljen in umorjen.

Nova skupnost
Njegova želja po ustanovitvi nove skupnosti se je uresničila leta 1933 z ustanovitvijo “malih Jezusovih bratov”; šest let kasneje so sledile “male Jezusove sestre”. Po njegovem zgledu živijo med ljudmi, se preživljajo z delom svojih rok in z življenjskim zgledom v svojo okolico prenašajo dobro novico. Skoraj 20 drugih skupnosti se sklicuje na njegovo duhovnost.

Upodobitve
Ohranjenih je nekaj njegovih fotografij, na katerih je kot bradati mož oblečen v belo redovno obleko malih Jezusovih bratov z vezenim rdečim srcem in križem na prsih.

Zavetnik
Sv. Karel de Foucauld je bil leta 2005 razglašen za blaženega, papež Frančišek ga je maja 2021 razglasil za svetnika.
Je zavetnik malih Jezusovih bratov in sester.

Gradiva:

CITATI o trpljenju in molitvi – Sv. Karel de Foucauld: https://portal.pridi.com/2025/11/17/citati-sv-karla-de-foucauld-o-trpljenju-in-molitvi/

CITATI o Jezusovem trpljenju in šoli molitve v preizkušnji – Sv. Karel de Foucauld: https://portal.pridi.com/2025/11/17/sv-karel-de-foucauld-o-jezusovem-trpljenju-in-soli-molitve-v-preizkusnji/

MISLI ob Kristusovem vstajenju – Sv. Karel de Foucauld: https://portal.pridi.com/2026/03/25/sv-karel-de-foucauld-moj-bog-kako-moram-biti-srecen/

Charles de Foucauld (v ang.) – 8:51 min: https://www.youtube.com/watch?v=fbPFYIuuxq8

Charles de Foucauld (v ang.) – 33:10 min: https://www.youtube.com/watch?v=gxgFgd849NY

Pripravila: dr. Brigita R. Perše

Sveti Andrej: Prvi poklicani apostol, glavni zavetnik mariborske nadškofije
2027-11-30
Apostol Andrej ribič, pridigar in mučenec je priljubljen svetnik na slovenskih tleh. Je glavni zavetnik mariborske nadškofije.

Iz življenja …
Apostol Andrej je večkrat omenjen v Svetem pismu: pri pomnožitvi kruha; ko so Grki želeli videti Jezusa ob njegovem slovesnem prihodu v Jeruzalemu.
Po vnebohodu in binkoštih ga Sveto pismo ne omenja več, za razliko od drugih apokrifnih spisov, ki ga pogosto omenjajo.

Iz Svetega pisma
Apostol Andrej je bil brat sv. Simona Petra. Oba sta bila ribiča ob Genezareškem jezeru, živela pa sta v Kafarnaumu. V evangelijih piše, da je bil Andrej prvi izmed apostolov, ki jih je Jezus poklical, zato ga vzhodna Cerkev imenuje Prvopoklicani. Sprva je sledil sv. Janezu Krstniku, ki je oznanjal Mesijev prihod. Ko je Janez Krstnik v Jordanu pokazal na Jezusa in rekel: »Glejte, Božje Jagnje«, sta sv. Andrej in sv. Janez zapustila Krstnika in začela slediti Jezusu. V evangelijih piše, da je sv. Andrej šel do svojega brata Simona, ki se bo pozneje imenoval Peter (Skala), in mu rekel: »Našli smo Mesija« (Jn 1,41).

Po binkoštih
Po binkoštih je Andrej najprej oznanjal veselo oznanilo skupaj s svojim bratom. Kasneje so ga misijonarska potovanja vodila po raznih krajih okoli Črnega morja in v Grčiji, dokler se ni končno ustavil v Patrah, kjer je bil uspešen glasnik vere. Tam so ga ujeli, bičali in pribili na križ v obliki črke X, ki se danes po njem imenuje »Andrejev križ«. Sv. Andrej je namreč prosil, prav tako kakor njegov brat Peter, da bi bil pribit na križ, ki se razlikuje od Jezusovega križa. Na križu je še dva dni v smrtnem boju prisotnim pridigal o Božji ljubezni, potem pa izdihnil. To je bilo 30. novembra leta 62.

V čem nam je zgled?
Apostol Andrej nam je lahko zgled, kako prisluhniti in prepoznati Božji klic. Sv. Andrej se ni bal sprememb, ampak je od Janeza Krstnika prešel k Jezusu. Poleg tega je šel k bratu sv. Simonu Petru in ga povabil, naj hodi za Jezusom. Sv. Andrej je na ta način postal posrednik Božjega sporočila svojim najdražjim.

Upodobitve
Umetniki sv. Andreja najpogosteje upodabljajo z »Andrejevim križem«, mrežo ali vrvjo.

Zavetnik
Je zavetnik ribičev; proti putiki in bolečinam v grlu; priprošnjik za dober zakon.

Cerkve v Sloveniji
Apostolu Andreju je pri nas posvečenih 51 cerkva (16 župnijskih, 35 podružničnih) in 1 kapela, kot je razvidno spodaj.

ŽUPNIJSKE CERKVE posvečene sv. Andreju:

Št.
ŽUPNIJA (Škofija)

1.
Črneče (MB nadškofija) – posv. tudi sv. Jakobu

2.
Goče (KP škofija)

3.
Gorjansko (KP škofija)

4.
Opatje selo (KP škofija)

5.
Prvačina (KP škofija)

6.
Ročinj (KP škofija)

7.
Bela Cerkev (NM škofija)

8.
Goriče (LJ nadškofija)

9.
Poljane – Dolenjske Toplice (NM škofija)

10.
Vače (LJ nadškofija)

11.
Bele Vode (CE škofija)

12.
Makole (MB nadškofija)

13.
Sv. Andraž nad Polzelo (CE škofija)

14.
Sv. Andraž v Slovenskih Goricah (MB nadškofija)

15.
Svečina (MB nadškofija)

16.
Sv. Andraž v Halozah – Zgornji Leskovec (MB nadškofija)

PODRUŽNIČNE CERKVE posvečene sv. Andreju:

Št.
ŽUPNIJA (Škofija)
NASELJE s cerkvijo

1.
Bizeljsko (CE škofija)
Skale Dramlja

2.
Bled (LJ nadškofija)
Rečica

3.
Cerkno (KP škofija)
Zakriž

4.
Jezersko (LJ nadškofija)
Ravne

5.
Kobarid (KP škofija)
Svino

6.
Koštabona (KP škofija)
Koštabona (++)

7.
Kožbana (KP škofija)
Gluho Vrhovlje

8.
Kranjska gora (LJ nadškofija)
Podkoren

9.
Ljubljana – Kašelj/Zalog (LJ nadškofija)
Kašelj

10.
Moravče (LJ nadškofija)
Sveti Andrej

11.
Mozelj (NM škofija)
Suhi Potok

12.
Olimje (CE škofija)
Nad Olimjem

13.
Pivka (KP škofija)
Slovenska vas

14.
Postojna (KP škofija)
Pri Velikem Otoku

15.
Povir (KP škofija)
Merče (++)

16.
Slavina (KP škofija)
Slovenska vas

17.
Sora (LJ nadškofija)
Gosteče

18.
Stara Cerkev (NM škofija)
Kleče – porušena

19.
Stari trg ob Kolpi (NM škofija)
Prerigelj – porušena

20.
Stari trg ob Kolpi (NM škofija)
Kalvarija

21.
Stari trg pri Ložu (LJ nadškofija)
Zgornje Poljane

22.
Stopiče (NM škofija)
Mali Orehek (++)

23.
Sv. Duh Veliki Trn (NM škofija)
Dalce

24.
Sv. Vid nad Cerknico (LJ nadškofija)
Gornje Otave (++)

25.
Šentjošt nad Horjulom (LJ nadškofija)
Planina

26.
Šentvid pri Stični (LJ nadškofija)
Hrastov dol

27.
Šentvid pri Stični (LJ nadškofija)
Sobrače

28.
Škofja Loka (LJ nadškofija)
Nad Zmincem

29.
Šmartno pod Šmarno goro (LJ nadškofija)
Srednje Gameljne

30.
Šmartno pri Slovenjem Gradcu (MB nadškofija)
Brda

31.
Tomišelj (LJ nadškofija)
Brest

32.
Truške (KP škofija)
Popetre

33.
Tržič (LJ nadškofija)
Tržič

34.
Velenje – Sv. Martin (CE škofija)
Šalek

35.
Zagorje (CE škofija)
Bistrica

KAPELA:

1.
Kočevska Reka (NM škofija)
Kočevska Reka – porušena

Gradiva:

Sv. Andrej (v hr.) – 2:07 min: https://www.youtube.com/watch?v=0p2EUwsQbH8

Sv. Andrej (v ang.) – 5:37 min: https://study.com/academy/lesson/andrew-the-apostle-biography-facts-death.html

Sv. Andrej – ANIMIRANI FILM ZA OTROKE (v ang.) – 14:05 min: https://www.youtube.com/watch?v=9KA9aW1mY1Q

Pripravila: dr. Brigita R. Perše
